AG mohon tangguh prosiding Najib, Irwan, ada ‘perkembangan baharu’

Peguam Negara hari ini (3 april 2023) memohon agar perbicaraan yang dijadualkan membabitkan Datuk Seri Najib Razak dan Tan Sri Mohd Irwan Serigar Abdullah ditangguhkan ekoran ada ‘perkembangan baharu’.

Permohonan penangguhan itu dikemukakan Timbalan Pendakwa Raya Muhammad Saifuddin Hashim Musaimi kepada Mahkamah Tinggi di Kuala Lumpur.

Sepatutnya hakim Datuk Muhammad Jamil Hussin dijadual mendengar perbicaraan penuh bekas perdana menteri merangkap menteri kewangan itu serta bekas ketua setiausaha perbendaharaan.

Menurut Muhammad Saifuddin ada surat representasi dikemukakan Mohd. Irwan dan ia sedang diteliti Peguam Negara.

Tan Sri Muhammad Shafee Abdullah yang mewakili Najib berkata dan K. Kumaraendran (Mohd. Irwan) kemudian memberitahu mahkamah mereka tidak membantah permohonan pihak pendakwaan.

Mahkamah terbabit sepatutnya mendengar perbicaraan penuh Najib dan Mohd. Irwan mulai hari ini sehingga 6 April.

Jamil kemudian mengosongkan perbicaraan yang dijadualkan itu, lapor Mkini.

Beliau juga menetapkan 29 Mei depan untuk sebutan bagi pihak pendakwaan mengemas kini sama ada pertuduhan terhadap Najib dan Irwan akan ditarik balik atau sebaliknya.

Pada 27 Februari, Kementerian Kewangan – kini diterajui Perdana Menteri dan Menteri Kewangan, Datuk Seri Anwar Ibrahim – mengumumkan bahawa IPIC Abu Dhabi dan unitnya Aabar Investments PJS bersetuju untuk membayar AS$1.8 bilion (RM8.06 bilion) untuk menyelesaikan pertikaian undang-undang yang melibatkan 1MDB.

Pada 25 Oktober 2018, Najib, 68, dan Mohd Irwan Serigar, 64, mengaku tidak bersalah atas enam pertuduhan pecah amanah ke atas harta kerajaan Malaysia berjumlah RM6.6 bilion berkaitan bayaran kepada International Petroleum Investment Company (IPIC).

Najib dan Irwan berdepan enam pertuduhan pecah amanah berjumlah RM6.6 bilion.

Najib dan Irwan Serigar dituduh melakukan semua kesalahan itu di Kompleks Kementerian Kewangan Malaysia di Putrajaya antara 21 Disember 2016 dan 18 Disember 2017.

Mereka didakwa mengikut Seksyen 409 Kanun Keseksaan yang dibaca bersama Seksyen 34 kanun sama, yang memperuntukkan hukuman penjara maksimum 20 tahun dan sebatan serta boleh dikenakan denda, jika sabit kesalahan.


6.5 peratus kanak-kanak Malaysia lengkapkan dua dos vaksin Covid-19

Sebanyak 6.5 peratus atau 229,615 kanak-kanak berusia lima hingga 11 tahun telah lengkap menerima dua dos vaksin Covid-19 sejak Program Imunisasi Covid-19 Kebangsaan Kanak-Kanak (PICKids) dilancarkan 3 Februari lalu hingga semalam (Rabu, 13 April 2022).

Manakala, 38.7 peratus atau 1,374,520 kanak-kanak lagi menerima sekurang-kurangnya satu dos, kata Kementerian Kesihatan (KKM), hari ini.

Semalam sahaja seramai 32,443 kanak-kanak menerima suntikan dos kedua, manakala 4,598 lagi dos pertama, menurut data laman sesawang CovidNOW.

Timbalan Menteri Kesihatan 1 Datuk Dr Noor Azmi Ghazali semalam berkata dos pertama vaksin Covid-19 di bawah PICKids hanya akan diberikan sehingga 15 Mei ini dan tidak lagi akan ditawarkan selepas tarikh itu

Menurutnya tarikh akhir berkenaan ditetapkan mesyuarat Jawatankuasa Bertindak Imunisasi Covid-19 Kanak-Kanak (CITF-C) memandangkan permintaan rendah vaksinasi yang boleh menyebabkan pembaziran vaksin yang tinggi.

Bagaimanapun katanya keputusan itu tidak melibatkan vaksinasi bagi kanak-kanak yang lahir pada 2017 dan belum mencapai usia lima tahun pada 15 Mei ini.

Berita berkaitan: Dos pertama vaksin Covid-19 bagi PICKids ditamatkan selepas 15 Mei

Sementara itu, KKM juga memaklumkan seramai 15,950,859 atau 67.8 peratus individu dewasa di seluruh negara telah menerima dos penggalak.

Sejak PICK diperkenalkan pada 24 Februari 2021 hingga semalam, 22,959,339 atau 97.6 peratus individu dewasa telah menerima dua dos vaksin Covid-19, manakala 98.8 peratus atau 23,236,086 individu dewasa lagi menerima sekurang-kurangnya satu dos.

KKM juga memaklumkan, 92.1 peratus atau 2,865,407 remaja berusia 12 hingga 17 tahun telah menerima dua dos vaksin, manakala 2,967,575 atau 95.4 peratus lagi menerima sekurang-kurangnya satu dos.

Secara keseluruhannya, lebih 69.37 juta dos vaksin telah diberikan kepada populasi di Malaysia, termasuk rakyat asing, sejak Februari tahun lalu.

Daripada jumlah itu, 26,054,361 atau 79.8 peratus individu telah menerima dua dos, dan 84.5 peratus atau 27,578,181 lagi menerima sekurang-kurangnya satu dos.


Kes naik semula, 9 negeri catat peningkatan

Sembilan negeri dan wilayah di seluruh negara kembali merekodkan lonjakan jangkitan baharu Covid-19 dalam tempoh 24 jam sehingga 12 tengah hari tadi, menurut data dikeluarkan Kementerian Kesihatan (KKM) hari ini.

Negeri yang kembali mencatatkan peningkatan membabitkan Selangor sebanyak 4,371 kes baharu berbanding 3,567 kes semalam, diikuti Sarawak (2,285 baharu, 2,028 semalam); Sabah (2,594 baharu, 2,310 semalam); dan Perak (1,204 baharu, 1,144 semalam).

Kelantan pula mencatatkan 1,479 kes baharu, berbanding 1,308 semalam; diikuti Kuala Lumpur (1,003 baharu, 672 semalam); Pahang (798 baharu, 788 semalam); Terengganu (608 baharu, 544 semalam); dan Melaka (417 baharu, 395 semalam).

Ketua Pengarah Kesihatan Tan Sri Dr Noor Hisham Abdullah dalam kenyataan hari ini berkata dalam tempoh 24 jam itu sebanyak 20,897 jangkitan baharu dilaporkan berbanding 19,268 yang direkodkan semalam.

Labuan mencapai imuniti kelompok setelah merekodkan 93.1 peratus populasi dewasa lengkap menerima vaksin Covid-19 setakat semalam, mencatatkan satu kes baharu.


Zahid terus desak PRU-15 disegerakan

Presiden UMNO Datuk Seri Ahmad Zahid Hamidi terus mendesak agar Pilihan Raya Umum Ke-15 (PRU-15) diadakan segera, di tengah-tengah gesaan Ahli Parlimen Pasir Salak Datuk Seri Tajuddin Abdul Rahman semalam supaya beliau berundur sebagai presiden parti.

Dalam catatan Facebook hari ini, Zahid berkata bukan UMNO sahaja yang mahu Parlimen dibubarkan dan memberi laluan kepada pilihan raya akan datang.

Beliau mendakwa bekas Pengerusi Jawatankuasa Pembaharuan Pilihan Raya yang juga bekas Pengerusi Suruhanjaya Pilihan Raya (SPR) Tan Sri Abdul Rashid Abdul Rahman juga mahu PRU-15 diadakan segera supaya mandat sah demokrasi perlu dikembalikan” kepada rakyat.

Zahid menulis: “Kerajaan (sekarang) pula tidak stabil kerana terdapat pelbagai watak dan parti dan ini tidak baik untuk negara.”

“Beliau (Rashid) menambah ekonomi semakin teruk dan pelabur lari,” kata Zahid, yang juga Pengerusi Barisan Nasional.

“Rashid, bekas Naib Presiden Parti Pribumi Bersatu Malaysia (Bersatu) tetapi kini hanya ahli parti Bersatu, memberikan pendapat jujurnya berdasarkan pengalaman selama 30 tahun dalam SPR,” kata Zahid

Semalam, Abdul Rashid dilaporkan berkata PRU-15 paling sesuai diadakan pada suku pertama tahun depan iaitu setelah pelajar Tingkatan Lima dan Tingkatan Enam menamatkan peperiksaan Sijil Pelajaran Malaysia (SPM) dan Sijil Tinggi Persekolahan Malaysia (STPM).

Terdahulu, bekas Peguam Negeri Tan Sri Tommy Thomas berpandangan PRU-15 adalah perkara terakhir dimahukan rakyat ketika ini, sekali gus perlu diadakan selewat mungkin.

Katanya, PRU-15 tidak perlu diadakan sehinggalah penggalnya tamat tahun depan dan ketika ini semua pihak sepatutnya memberi tumpuan membantu kerajaan melaksanakan dasar yang betul.

“Perlu ada langkah untuk elak adakan PRU-15 sebelum penggal lima tahun itu tamat. Jika kita lihat sejarah, kebanyakan penggal parlimen berakhir sehingga lima tahun, jadi PRU-15 boleh diadakan pada Ogos atau September 2023, tentunya setahun lagi,” katanya.

Suku pertama 2023 paling sesuai PRU-15, kata bekas Pengerusi SPR


Anwar perlukan timbalan yang tangkas, kreatif, agresif: Rafizi

Datuk Seri Anwar Ibrahim memerlukan seorang timbalan presiden yang lebih tangkas, kreatif dan agresif berkempen, ketika sebahagian besar daripada pengundi sekarang ini adalah golongan muda.

Calon Timbalan Presiden PKR Rafizi Ramli menegaskan bahawa Anwar tidak perlu digantikan sebagai presiden sekarang ini, sebaliknya beliau memerlukan ‘orang kanan’ yang layak dan berwibawa untuk menerajui parti.

“Jadi perbezaan di antara kematangan Datuk Seri Anwar dan juga ketangkasan seorang pemimpin lebih muda, yang lebih dekat dengan pengundi muda dapat memberi keyakinan kepada rakyat bahawa gagasan dibawa Pakatan Harapan (PH) dan keadilan bukan sahaja mencerminkan pengalaman dan kematangan jiwa, tetapi juga membawa dan menggarap idea dan juga kreativiti zaman ini.

“Saya memang diketahui bercakap secara terbuka dan ikhlas dan juga bercakap benar dan selalunya saya tak kira siapa… Datuk Seri Anwar kah, Tun Mahathir kah… yang penting ialah rakyat mahu melihat proses politik dalam parti itu segar dengan percambahan dan kadang-kadang perbezaan pendapat.

“Itu juga yang saya rasa perlu dimainkan oleh timbalan presiden keadilan bukan dilihat sebagai seorang yang hanya menurut tetapi seorang yang boleh juga memberi wawasan dan gagasan kalau ada gabungan itu, insya-Allah saya rasa kita boleh tampil dengan baik dalam pilihan raya akan datang,” katanya.

Beliau berkata demikian ketika menjawab soalan dibangkitkan Pensyarah Sosiologi Politik Universiti Sains Malaysia, Prof Dr Sivamurugan Pandian pada program Berani Bersemuka antara beliau dan seorang lagi calon Timbalan Presiden PKR Datuk Seri Saifuddin Nasution Ismail, hari ini.

Bekas Naib Presiden PKR itu turut menggariskan fungsi dan peranan sebenar apabila memikul jawatan sebagai timbalan presiden parti adalah bukan sahaja melaksanakan semata-mata apa yang dinyatakan oleh presiden seperti yang berlaku sekarang dalam parti.

Rafizi juga mengingatkan angka terbaharu menunjukkan bahawa 63 peratus daripada pengundi di negara ini tidak tahu untuk memilih mana-mana parti pada PRU-15 akan datang.

“Mereka mengharapkan satu pembaharuan dan isyarat yang jelas daripada parti-parti politik yang bertanding.

“Sebab itu dalam keadaan ini saya beranggapan setelah melalui kehidupan sebagai orang biasa dan pengundi biasa sejak empat tahun yang lepas, bahawa suara rakyat, mahukan pimpinan PKR dan PH supaya tidak bersikap defensif dan menerima maklum balas ini yang telah pun dizahirkan dalam kekalahan empat pilihan raya negeri yang berturut-turut.

“Kita ada PRU yang mungkin kurang setahun daripada sekarang. Sebab itu kita mesti bersiap sedia dari sekarang dan perlu yakin dengan kekuatan kita.

“Sebagai gagasan politik iaitu membentangkan menyelesaikan dan meyakinkan rakyat bahawa kita bukan sahaja ada idea untuk menyelesaikan masalah-masalah besar, tetapi kita juga ada pimpinan yang cekap dan berkebolehan untuk melaksanakan idea-idea itu sekiranya kita menang,” katanya.


Dakwaan 22.5 juta data peribadi rakyat Malaysia dijual bukan milik JPN

Dakwaan penjualan 22.5 juta data peribadi rakyat Malaysia seperti yang tular menerusi media sosial hari ini, disahkan bukan milik Jabatan Pendaftaran Negara (JPN), kata Menteri Dalam Negeri Datuk Seri Hamzah Zainudin.

“Kami – Kementerian Dalam Negeri (KDN) – mempunyai mekanisme untuk mengesahkan data yang dijual itu bukan daripada JPN. Seperti kes-kes sebelum ini, penjualan data melibatkan agensi yang diberi ruang untuk terima maklumat daripada JPN,” katanya, lapor Bernama.

Beliau berkata demikian kepada pemberita ketika diminta mengulas isu berkenaan selepas menghadiri Majlis Rumah Terbuka Aidilfitri KDN di Pusat Konvensyen Antarabangsa Putrajaya di Putrajaya, hari ini.

Hamzah berkata satu siasatan sedang dilakukan pihaknya dan mendapati data yang dijual itu adalah koleksi penjual daripada sumber-sumber lain.

“Semua individu yang terlibat dengan kegiatan penjualan data peribadi ini akan dipanggil bagi membantu siasatan dan hasil siasatan penuh akan dimaklumkan tidak lama lagi,” katanya.

Sehubungan itu, Hamzah berkata prosedur operasi standard (SOP) bagi mendapatkan data peribadi melalui agensi di bawah JPN akan dikaji semula.

“JPN merasakan wujud keperluan untuk data peribadi didapatkan terus daripada jabatan terbabit supaya isu seperti ini tidak timbul,” katanya.

Terdahulu, sebuah portal teknologi dan telekomunikasi, Lowyat.net melaporkan terdapat penjualan data peribadi lebih 22 juta rakyat Malaysia serta swafoto pengesahan kad pengenalan dimiliki 800,000 individu milik JPN dan Suruhanjaya Pilihan Raya (SPR) secara dalam talian.


Sajat ditangkap di Thailand, dakwa jadi pelarian UNHCR: Laporan

Usahawan kosmetik dalam buruan, Muhammad Sajjad Kamaruz Zaman atau Nur Sajat dikatakan ditahan pihak Imigresen Thailand di Bangkok 8 September lalu, setelah mendapati pasport antarabangsa Malaysianya sudah dibatalkan.

Harian Metro hari ini memetik sumber sebagai mendakwa Nur Sajat, 36 tahun, ditahan di sebuah kondominium mewah di Bangkok bersama seorang lelaki yang juga berperwatakan wanita warga Thailand.

Dia dikatakan sedang menunggu kebenaran Suruhanjaya Tinggi Bangsa-Bangsa Bersatu Mengenai Pelarian (UNHCR) untuk berpindah ke Australia.

Memetik laporan itu sumber memaklumkan semakan imigresen Thailand mendapati pasport Nur Sajat dibatalkan kerajaan Malaysia.

“Dia kemudian menyerahkan kad UNHCR dan memaklumkan adalah seorang pelarian. Hasil soal siasat dilakukan pegawai imigresen Thailand, Nur Sajat memaklumkan dia sedang mendapatkan kebenaran berpindah dan berlindung di Australia.

“Semakan mendapati Nur Sajat memperoleh kad UNHCR yang dikeluarkan ibu pejabat badan itu di Bangkok,” katanya.

Pihak berkuasa Thailand dilaporkan memburu Nur Sajat berdasarkan maklumat dikongsikan Polis Diraja Malaysia (PDRM) awal Mac lalu, sebelum berjaya mengesan lokasi persembunyian Nur Sajat iaitu di sebuah kondo mewah di tengah Bangkok pada 4 Jun lalu.

“Selepas risikan dan intipan dilakukan, pada 8 September sekitar jam 6 petang (waktu Thailand) serbuan dilakukan di lokasi persembunyiannya.

“Hasilnya, Nur Sajat ditahan dan semakan pihak imigresen Thailand mengesahkan dia adalah individu yang melarikan diri serta dikehendaki pihak berkuasa Malaysia,” kata sumber itu.

Menurutnya, Nur Sajat kemudiannya dibawa dan ditahan di Ibu Pejabat Imigresen Cawangan Pembanterasan Pendatang Tanpa Izin Thailand atas kesalahan berkaitan imigresen.

“Pada 9 September atas kesalahan itu, Nur Sajat didakwa di mahkamah Thailand. Nur Sajat bagaimanapun dibebaskan pada 10 September dengan jaminan AS$2,000 (RM8,343) yang dibuat seorang warga tempatan.

“Wang itu dibayar oleh seorang kenalannya dikenali sebagai Misha yang dilaporkan terbang ke Thailand untuk urusan jaminan Nur Sajat,” katanya.

Ditanya di manakah Nur Sajat kini berada, sumber itu memaklumkan, Nur Sajat masih berlindung di kondominium mewah di tengah ibu kota Bangkok itu.

“Walaupun dia dibebaskan dengan jaminan, Nur Sajat diarahkan untuk hadir ke pejabat imigresen Thailand setiap 14 hari,” katanya.

Menjawab soalan wartawan, sumber itu memaklumkan, pihak berkuasa Malaysia sedang berunding dengan kerajaan Thailand untuk membawa pulang Nur Sajat ke negara ini.

“Usaha membawanya pulang untuk menghadapi perbicaraan di Mahkamah Tinggi Syariah di Selangor atas kesalahan berpakaian wanita yang dilakukannya di Shah Alam pada tahun 2018 itu sedang berlangsung.

“Rundingan agak sukar tetapi kita tetap optimis untuk membawanya pulang. Sukar disebabkan ada campur tangan pihak antarabangsa membabitkan negara dan pertubuhan tertentu yang menghalangnya,” katanya.


Undi PAS bersama PN meningkat

Pengarah Pilihan Raya PAS Pusat, Datuk Seri Muhammad Sanusi Md Nor berpendapat langkah PAS bertanding melalui Perikatan Nasional (PN) adalah tepat dari segi kelebihan undi yang diperoleh berbanding bertanding secara solo.

Menurutnya PAS ketika bersama Pakatan Rakyat pernah menang di empat kerusi Dewan Undangan Negeri (DUN) di Johor sebelum ini, dan kemudian satu kerusi ketika bertanding solo pada Pilihan Raya Umum Ke-14,

“Walaupun menang satu daripada 15 kerusi DUN yang ditandingi pada Pilihan Raya Negeri (PRN) Johor Sabtu lepas, namun jumlah undi meningkat berbanding sebelum ini,” katanya memetik laporan Harakah.

Beliau yang juga Menteri Besar Kedah menganggap langkah bersama PN lebih cemerlang kerana PAS mendapat undi lebih tinggi.

Pada PRN Johor, parti itu melalui calonnya Abdul Aziz Talib yang bertanding menggunakan logo PN menang di kerusi DUN Maharani mengalahkan lima calon lain, termasuk Pakatan Harapan (PH) dan Barisan Nasional (BN).

Bagaimanapun, PAS hanya tewas di kerusi DUN Bukit Pasir yang dimenangi pada PRU-14 lalu dengan hanya 198 undi, setelah bekas ADUN PAS Najib Lep turut bertanding sebagai calon Bebas dan memperoleh 1,860 undi.

Mengulas lanjut, Sanusi bagaimanapun berkata keputusan PRN Johor adalah satu permulaan baik dan bedah siasat akan dilakukan.

“Satu permulaan yang baik dan saya berpuas hati dengan perkembangan tersebut. Kita tunggu keputusan post-mortem untuk melihat lebih terperinci,” katanya.


Jika mahu saya tutup mulut, henti bunuh rakyat Palestin: Bella Hadid

Model Palestin-Amerika Bella Hadid menggunakan suaranya untuk membela rakyat Palestin pada masa lalu dan dia baru-baru ini mengingatkan pengikutnya – terutamanya pemilik akaun Instagram – bahawa dia akan terus menentang keganasan tidak kira bagaimana perkhidmatan rangkaian sosial cuba untuk “menapis” dan mengharamkannya.

Hadid menyiarkan beberapa siri video kekejaman yang dilakukan terhadap rakyat Palestin oleh tentera rejim Zionis Israel dan menggesa pengikutnya untuk “menonton setiap daripada kejadian itu.”

Dia kemudian mengemukakan soalan: “Siapakah antara mereka yang mencetuskan serangan seperti ini?” Tujuannya adalah untuk membuktikan bahawa orang yang tidak bersalah sedang “dizalimi atas sebab yang sama sekali sifar.”

“Jika anda benar-benar ingin menutup mulut saya – sama seperti wartawan – atau benar-benar sesiapa yang cuba menyatakan mengenai Palestin, Instagram, saya akan terus tampil dengan aman, menunjukkan maklumat dan fakta tentang bagaimana Pasukan Pertahanan Israel (IDF), kerajaan Israel dan pendatang (Yahudi) menyerang rakyat Palestin yang tidak berdosa tanpa sebab kecuali hanya menjadi warga Palestin,” tulis model itu dalam hantaran terbaharu di Instagramnya.

Dia mengistilahkan sebagai “pelanggaran hak asasi manusia” dan berkata jika perkhidmatan rangkaian sosial terus menapis orang ramai yang ‘meninggikan’ suara mereka untuk Palestin, ia akan menjadi “isu berat sebelah terbesar dan penapisan yang tidak adil.”

Model itu mengingatkan pengikutnya bahawa semua ini adalah nyata dan mempunyai akibat yang nyata.

“Saya di sini bukan untuk mengada-adakan perkara ini. Percayalah, saya tidak perlu menyiarkan keganasan seperti ini. Ini bukan pelakon. Ini adalah askar IDF sebenar dan rakyat Palestin sebenar dengan nyawa, keluarga, pekerjaan, sejarah dan jiwa,” katanya.

“Jika anda mahu saya berhenti bercakap, mereka harus berhenti membunuh.”

Hadid menyebut bahawa alasan untuk serangan tanpa provokasi yang sering dia dengar adalah bahawa rakyat Palestin “memintanya” atau bahawa “mereka mempunyai pisau.”

Dia menafikan tuduhan itu sambil menyatakan rakyat Palestin sebagai warga yang aman. “Sama sekali tidak. Seperti yang anda lihat di sini, mereka adalah orang yang hidup aman, kebanyakan masa bersama anak-anak mereka, berdoa atau hanya … hidup.”

Katanya mungkin terdapat pelampau di kedua-dua belah pihak, seperti di mana-mana bahagian dunia, tetapi itu tidak wajar memfitnah seluruh penduduk Palestin.

“Saya tidak akan terus duduk di sini dan rakyat Palestin difitnah seolah-olah mereka sentiasa melakukan sesuatu yang salah sehingga menerima penderaan seperti ini,” tambahnya dengan tegas.

“Benar-benar penderaan tanpa provokasi. Di rumah mereka dan di tanah mereka yang mereka diami selama ratusan tahun. Lebih-lebih lagi sekarang, semasa bulan Ramadan yang mulia.”

“Ini bukan provokasi,” jelasnya yang memuat naik beberapa klip video mengenai tindakan askar rejim Zionis Israel memukul dan menembak rakyat Palestin sewenang-wenangnya. Klip video terbaharu dikongsinya mendapat lebih 1.88 juga tanda suka.

Hadid juga telah menyiarkan tentang larangan Instagram terhadap ceritanya, bersikap terbuka dengan pengikutnya tentang bagaimana dia ditapis kerana kandungannya yang pro-Palestin.

Model itu lantang mengenai hak rakyat Palestin, diskriminasi terhadap Muslim berhijab dan kejahilan dunia terhadap keganasan di negara Islam.

Pendiriannya telah menyebabkan beberapa syarikat jenama mahal membatalkan tawaran untuknya dan dia juga telah menjadi sasaran peribadi oleh kerajaan Israel, dengan memutar belit kata-katanya sebagai “antisemitik.”


Kos haji cecah RM25,000 seorang

Kos mengerjakan haji tahun ini dijangka meningkat kepada RM25,000 bagi setiap jemaah, berbanding RM22,900 bagi musim 2019/2020, kata Pengarah Eksekutif Lembaga Tabung Haji (TH), Datuk Seri Syed Saleh Abdul Rahman.

Bagaimanapun, katanya, kadar bayaran yang perlu ditanggung oleh jemaah haji bagi musim ini belum ditetapkan lagi.

Sebelum ini, setiap jemaah Malaysia hanya perlu membayar RM9,980, sementara selebihnya ditanggung oleh kerajaan. Kadar itu tidak pernah dinaikkan sejak 2009, walaupun kos mengerjakan haji meningkat setiap tahun.

Syed Saleh berkata, kadar baharu haji itu meningkat selepas Arab Saudi menaikkan cukai tambahan sejak 2018 dan terbaharu ianya dinaikkan kepada 15 peratus tahun lalu.

“Jumlah cukai itu tidak mengambil kira pelaksanan Prosedur Operasi Standard (SOP) yang ditetapkan Arab Saudi hingga memberi impak terhadap kos mengerjakan haji,” katanya di Kuala Lumpur, hari ini.

Sementara itu, beliau berkata, Tabung Haji juga sudah membuat persiapan awal dengan mengambil kira norma baharu dalam mengendalikan operasi di pusat pelepasan di seluruh negara.

“Ini termasuk dari segi penginapan, pengangkutan, penerbangan, sajian makan, hukum hakam ibadah dan sebagainya di tanah suci Makkah dan Madinah. Walaupun sehingga kini belum ada kepastian pelaksanaan haji tahun ini, TH perlu mengambil langkah untuk bersedia.

“Walaupun sehingga kini masih tiada kepastian tentang pelaksanaan haji tahun ini, TH perlu mengambil langkah untuk bersedia.

“Kerajaan Malaysia dan TH masih lagi menunggu pengumuman rasmi Kerajaan Arab Saudi berkaitan urusan haji dan jumlah jemaah haji negara yang dibenarkan untuk melaksanakan rukun Islam yang ke lima pada tahun ini,” katanya.

TH , katanya, menjangkakan SOP dan protokol kesihatan musim haji yang ketat akan dikeluarkan oleh kerajaan Arab Saudi meliputi penjarakan fizikal di bangunan penginapan, pengangkutan dan pelaksanaan ibadat dalam memastikan keselamatan para jemaah haji dari seluruh dunia.

Bakal haji juga diminta bersedia untuk mengambil suntikan wajib meningococcal apabila dipanggil Kementerian Kesihatan supaya proses pengambilan vaksin Covid-19 seterusnya berjalan lancar.


Ringgit melantun, dibuka tinggi sedikit berbanding dolar AS

Ringgit melantun semula daripada kerugian semalam untuk dibuka tinggi sedikit berbanding dolar Amerika Syarikat (AS) hari ini (6 September 2022), di tengah-tengah sentimen bercampur-campur apabila peniaga kekal berhati-hati menjelang mesyuarat jawatankuasa dasar monetari (MPC) dua hari Bank Negara Malaysia (BNM) yang bermula esok, kata seorang penganalisis.

Pada jam 9.01 pagi, mata wang tempatan meningkat kepada 4.4860/4895 berbanding dolar AS daripada penutupan Isnin pada 4.4900/4940, lapor Bernama.

Penganalisis itu berkata pasaran menjangkakan MPC BNM akan terus menaikkan kadar dasar semalaman sebanyak 25 mata asas lagi pada mesyuarat minggu ini.

“Dan selagi Rizab Persekutuan AS kekal dalam landasan untuk kenaikan kadar yang terlalu besar dalam beberapa bulan akan datang dan kebimbangan (ekonomi) China berterusan, kami fikir kebanyakan mata wang Asia, termasuk ringgit, akan berada dalam keadaan defensif berbanding dolar AS,” katanya.

Sementara itu, ringgit diniagakan rendah berbanding sekumpulan mata wang utama.

Unit tempatan susut nilai berbanding dolar Singapura kepada 3.2022/2052 daripada penutup Isnin pada 3.1978/2011 dan jatuh berbanding euro kepada 4.4712/4747 daripada 4.4590/4630.

Ia susut berbanding yen Jepun kepada 3.1970/1997 daripada 3.1966/1997 dan lemah berbanding pound British kepada 5.1984/2024 daripada 5.1689/1735.


AUKU masih relevan dan sangat penting, kata Menteri UMNO

Pemansuhan Akta Universiti dan Kolej Universiti 1971 (AUKU) boleh mengakibatkan punca kuasa penubuhan dan tadbir urus 20 universiti awam terbatal.

Untuk rekod, janji memansuhkan akta tersebut terdapat dalam janji manifesto Pakatan Harapan (PH) semasa berkempen pada Pilihan Raya Umum Ke-15 (PRU-15) lalu, namun sekarang sudah bergabung dengan UMNO-Barisan Nasional (BN) untuk membentuk kerajaan campuran.

Menteri Pendidikan Tinggi Datuk Seri Mohamed Khaled Nordin berkata ini kerana akta itu ialah punca kuasa yang menghubungkan akauntabiliti institusi pengajian tinggi (IPT) kepada kerajaan dan masyarakat, menurut laporan Bernama.

“Berdasarkan struktur dan kandungannya, AUKU adalah akta yang sangat penting dan masih relevan khususnya dalam urusan penubuhan dan pentadbiran universiti,” katanya ketika menggulung perbahasan Rang Undang-Undang Perbekalan 2023 di Dewan Rakyat, hari ini.

Menurutnya, AUKU setakat ini telah dipinda sebanyak tujuh kali dengan pindaan terakhir pada 2019, manakala dalam aspek kebebasan serta aktivisme politik pelajar, pindaan dilakukan dua kali iaitu pada 2012 dan 2019.

Beliau berkata ia antara lain memberikan kebebasan penuh kepada mahasiswa untuk berpolitik sama ada di dalam dan luar kampus.

Sementara itu, katanya susulan terdapat banyak permintaan untuk sesi libat urus diadakan berhubung isu itu, kementerian bersetuju untuk menjalankan sesi berkenaan.

Mohamed Khaled berkata hal ini berikutan tujuh daripada 44 seksyen akta berkenaan ialah mengenai pelajar, maka sesi libat urus harus melibatkan antaranya pentadbiran universiti, ahli akademik, penyelidik, Majlis Profesor Negara, wakil ibu bapa dan industri.

“KPT (Kementerian Pendidikan Tinggi) sebenarnya tidak pernah menolak saranan penambahbaikan oleh semua pihak, malah KPT kini dalam proses meminda Seksyen 15 AUKU bagi membolehkan mahasiswa menguruskan sendiri urusan akaun dan kewangan mereka,” katanya.

Menjawab pertanyaan Hassan Abdul Karim (PH-Pasir Gudang) yang meminta penjelasan sama ada undang-undang baharu boleh diwujudkan memandangkan AUKU telah berusia lebih 50 tahun, Mohamed Khaled berkata kementerian tidak akan mengganti sesuatu akta disebabkan akta itu sudah lama.

“Akta itu diwujudkan bukan untuk menyekat pelajar tetapi dari segi sejarah, ia diwujudkan kerana kerajaan mempunyai perancangan untuk mewujudkan Universiti Kebangsaan Malaysia (UKM).

“Sekarang kita sudah ada 20 universiti (awam). Kalau tak ada AUKU, kita kena buat satu universiti satu akta sebab ia memerlukan punca kuasa. Kita tak nak akhirnya nak ubah AUKU tapi hanya salin kulit, dalamnya sama,” katanya.

Pada masa sama, beliau berkata KPT sedang membentuk jawatankuasa khas terdiri daripada tokoh berpengalaman dalam pendidikan tinggi iaitu National Review Commitee (NRC) bagi menyemak semua dasar pendidikan tinggi nasional.

Katanya, jawatankuasa itu diberikan tempoh tiga bulan untuk mengemukakan dapatan dan saranan penambahbaikan yang akan dijadikan asas untuk memperkemas, merombak dan menyusun semula hala tuju dan keutamaan sektor pendidikan tinggi negara.


Kluster Mahkamah usah campur aduk perbicaraan dengan politik

Kumpulan daripada Kluster Mahkamah yang kini berdepan pengadilan, tidak patut mencampuradukkan kes dan perbicaraan mereka dengan perjuangan politik kepartian

Veteran UMNO, Tan Sri Rais Yatim ketika memberi nasihat itu berkata, apa sahaja bentuk dakwaan atau kes mahkamah yang dihadapi hendaklah dijawab di mahkamah.

“Apa yang sedang dihadapi dalam bentuk dakwaan atau kes di mahkamah, jawablah di mahkamah. Hadapilah kes di mahkamah dan selesaikan dulu. Politik biar berjalan atas landasan untuk kesejahteraan rakyat. Jika ada pelbagai syarat dikenakan, ini tidak adil kepada sistem kita,” katanya di Seremban, hari ini.

Yang Dipertua Dewan Negara itu juga berkata, Malaysia tidak lagi memerlukan ramuan politik yang bersifat dominasi, tetapi mestilah menjurus kepada kepentingan ramai.

Katanya, jika ada parti yang bersifat dominan, maka ia dilihat sebagai satu bentuk kekejaman dan boleh mengetepikan kepentingan rakyat.

“Tidak perlu ada mana-mana parti yang bersifat dominan walaupun sesebuah parti itu mempunyai jumlah keahlian ramai. Ini pandangan saya setelah berkhidmat di bawah semua Perdana Menteri sejak pentadbiran Perdana Menteri pertama, Tunku Abdul Rahman sehingga sekarang.

“Apabila sudah berkuasa selalu bersifat sombong, semua perlu mencari ramuan baharu,” katanya menyokong usaha kerajaan Perikatan Nasional (PN) memperkenal ramuan baharu politik tanpa dominasi mana-mana parti.

Semalam, Perdana Menteri, Tan Sri Muhyiddin Yassin ketika berucap pada perhimpunan agung MIC berkata, tidak ada mana-mana parti yang boleh mendakwa mereka parti yang paling dominan dan lebih berhak untuk memegang tampuk kuasa dengan memperkecilkan peranan parti lain.

Muhyiddin yang juga Pengerusi PN dan Presiden Bersatu berkata, dalam era politik baharu sekarang, semua parti mempunyai peranan dan sumbangan yang sama penting untuk menjaga kebajikan rakyat dan memajukan negara.


MP PN Maran nafi soalan kampung baru berbaur hasutan, perkauman

Ahli Parlimen Perikatan Nasional (PN) Maran, Datuk Seri Ismail Abdul Muttalib menafikan dakwaan bahawa soalan yang dibangkitkannya pada sidang Dewan Rakyat baru-baru ini berbaur perkauman dan menghasut.

Beliau sebelum ini ingin tahu mengapa kampung baru dikekalkan dan sama ada komunisme masih wujud di kawasan tersebut atau tidak.

Beliau menegaskan soalan yang dibangkitkan itu adalah berdasarkan pemerhatiannya dan untuk tujuan keselamatan.

“Saya tahu sejarahnya. Sebagai contoh, di kampung baru… memanglah penempatan di situ untuk (mengawal) penduduk yang dipengaruhi oleh komunis.

“Jadi saya tidak mahu tanggapan bahawa masih ada komunis di kampung-kampung ini berlarutan,” katanya menurut Mkini sambil menegaskan penduduk kampung baru mesti bergaul dengan masyarakat sekeliling.

Sebab itu, katanya beliau mencadangkan agar pengendalian kampung-kampung baru digerakkan di bawah Kementerian Perpaduan Negara supaya penduduk dapat bercampur dengan lebih baik dengan masyarakat lain.

Kerajaan menubuhkan kampung baru semasa pemberontakan komunis untuk melindungi masyarakat Cina daripada ancaman mereka.

Berdasarkan pemerhatiannya, Ismail mendakwa penduduk kampung baru cenderung bersifat mono-etnik dengan sebilangan penduduk kampung Cina tidak dapat menguasai bahasa Melayu.

“Sedangkan di kampung lain, misalnya di Felda, ada juga orang Cina walaupun ia khusus untuk orang Melayu,” katanya.

Bagaimanapun, Menteri Dalam Negeri, Datuk Seri Saifuddin Nasution Ismail menjawab bahawa kampung-kampung baru telah ditubuhkan pada zaman darurat untuk menangani ancaman pemberontakan komunis.

Katanya, idea di sebalik rancangan ini untuk memindahkan penduduk kampung Cina di penempatan terpencil yang berselerak di pinggir hutan ke kampung baru bagi mengelakkan komunis mengancam atau menerima bantuan logistik atau maklumat daripada penduduk.


DUN Terengganu bubar selepas Kelantan, kata MB

Dewan Undangan Negeri (DUN) Terengganu mungkin akan dibubarkan selepas Kelantan membubarkan bagi memberi laluan Pilihan Raya Negeri (PRN) diadakan.

Menteri Besar Terengganu, Datuk Seri Dr Ahmad Samsuri Mokhtar berkata DUN akan dibubarkan sebelum tempoh tamat hari terakhir pada Jun ini dan tarikh itu tidak jauh berbeza dengan Kelantan.

“Mungkin Terengganu akan bubar selepas Kelantan, kita sudah bersedia dengan jentera di seluruh Terengganu bermula dari tahun lalu ketika Pilihan Raya Umum ke-15 (PRU-15).

“Oleh kerana terdapat pertimbangan lain pada waktu itu, maka kita kemudiankan PRN.

“Agihan kerusi sudah dibincangkan beberapa kali pada peringkat negeri terbabit PRN, ia menunjukkan penyelesaian dalam waktu terdekat,” katanya dipetik laporan Bernama.

Menurut Samsuri yang juga Naib Presiden PAS, agihan kerusi sesama parti dalam Perikatan Nasional (PN) juga sudah selesai kira-kira 85 hingga 90 peratus.

Jelasnya, persetujuan itu dicapai selepas rundingan diadakan antara kepimpinan PAS, Bersatu dan Gerakan dan setakat ini hanya tinggal satu atau dua kerusi di setiap negeri yang keputusannya perlu dibuat kepimpinan tertinggi parti.

“Pengagihan kerusi itu mengambil kira pelbagai faktor, kita ada ‘aturan’ tersendiri …ada yang mengenai ‘status quo’ ada yang mengenai jentera mana lebih kuat di satu-satu tempat dan ada calon berpotensi serta berwibawa.

“Paling penting apabila kita bincang dengan rakan Bersatu dan Gerakan, prioriti utama ialah hendak memaksimumkan kemenangan sama ada atas nama PAS atau PN di negeri yang bertanding menggunakan lambang PN dan lambang PAS,” katanya lagi.

Ahmad Samsuri berkata, selepas seminggu sambutan Aidilfitri, pihaknya dijangka mengadakan perbincangan semula mengenai baki kerusi yang masih belum diputuskan.

Mengulas penggunaan lambang parti, beliau berkata, Kelantan dan Terengganu akan menggunakan lambang PAS, manakala empat negeri lagi akan menggunakan lambang PN seperti pada PRU Ke-15 tahun lalu.


Omicron: Kemasukan kanak-kanak di hospital New York meningkat

Kadar kemasukan golongan kanak-kanak ke hospital di New York semakin meningkat akibat lonjakan jangkitan Covid-19 varian Omicron.

Dalam satu kenyataan Jabatan Kesihatan Negeri New York, Jumaat lalu memberi amaran mengenai trend lonjakan kemasukan ke hospital bagi golongan kanak-kanak dikaitkan dengan jangkitan Covid-19.

Di New York City, kadar kemasukan ke hospital akibat Covid-19 dalam golongan individu berumur 18 tahun ke bawah bermula 5 Disember lalu hingga minggu ini melonjak empat kali ganda.

Dianggarkan separuh dari kadar kemasukan adalah melibatkan kanak-kanak berumur di bawah lima tahun, iaitu kumpulan umur yang tidak layak untuk divaksin.

Selain itu, menurut data Universiti Johns Hopkins, angka kes jangkitan Covid-19 di Amerika Syarikat (AS) juga semakin meningkat, dengan purata lebih 190,000 jangkitan baharu sejak seminggu lalu.

Penularan baharu varian Omicron menjadi semakin bertambah dengan percutian sempena perayaan Krismas dan Tahun Baharu ini, termasuk perjalanan dan perjumpaan dengan ahli keluarga sudah mencetuskan keadaan sesak di tempat ujian saringan di AS.

Semalam, Penasihat Covid-19 AS, Anthony Fauci mengakui wujud masalah ujian saringan Covid-19 dan memberi jaminan untuk menyediakan lebih banyak ujian kepada rakyatnya bermula bulan depan.

“Antara masalah ialah ia tidak akan tersedia sepenuhnya kepada semua orang sehingga Januari dan masih terdapat beberapa isu orang ramai berdepan masalah untuk diuji,” jelasnya.

Fauci turut menegaskan pihak pentadbiran sedang giat menangani lonjakan kes dan menyifatkan penularan Omicron sebagai jangkitan luar biasa.

Jelasnya, kajian terbaharu di Afrika Selatan dan Britain menunjukkan Omicron kurang berkemungkinan membawa kepada kemasukan ke hospital berbanding strain virus seperti Delta dan tempoh kemasukan ke hospital dan keperluan penggunaan oksigen untuk pesakit lebih rendah.

Walaubagaimanapun, Fauci tetap mengingatkan bahawa keterukan Omicron yang lebih rendah mungkin akan dineutralkan oleh seberapa cepat ia merebak.

“Kami tidak mahu berpuas hati kerana angka jangkitan baharu semakin tinggi, ia mungkin akan mengatasi pengurangan keadaan teruk yang sebenar,” tambahnya.


Warisan terbuka jalin kerjasama dengan mana-mana parti: Shafie

Parti Warisan (Warisan) terbuka untuk mengadakan kerjasama pintar dengan mana-mana parti termasuk Gabungan Rakyat Sabah (GRS) serta Barisan Nasional (BN) pada Pilihan Raya Umum Ke-15 (PRU), kata Presidennya Datuk Seri Mohd Shafie Apdal.

Bagaimanapun katanya, Warisan akan membuat penilaian terperinci terhadap bakal parti rakan kongsi dan bentuk kerjasama pintar itu bagi memastikan ia seiring dengan perjuangan Warisan untuk mempertahankan kepentingan Sabah, inklusif dan memperkukuh perpaduan rakyat Malaysia.

“Kita perlu terbuka untuk memastikan kita dapat mengukuhkan parti kerana kita sedar dan tahu kalau kita bersendirian agak tidak mudah. Kalau pun ada perkongsian atau kerjasama pintar, konsepnya seperti dilakukan Sarawak, bekerjasama rapat dengan kerajaan memerintah,” katanya dalam sidang media di sini hari ini.

Mohd Shafie berkata Warisan juga terbuka menjalin kerjasama pintar dengan mana-mana parti yang bakal menerajui kerajaan di peringkat Persekutuan selepas PRU15 kelak demi membentuk kerajaan lebih stabil, dan dalam masa sama, mengangkat mandat diberikan rakyat dalam pilihan raya berkenaan.

“Tapi apa yang penting sekarang ialah kami perlu mempersiapkan parti untuk menghadapi PRU15 akan datang.

“Langkah pertama memperkukuhkan parti dan kawasan diwakili Ahli Dewan Undangan Negeri dan Ahli Parlimen Warisan,” katanya lagi.

Untuk rekod, Warisan membuat penampilan sulung bertanding di semenanjung pada Pilihan Raya Negeri (PRN) Johor 12 Mac lalu, bagaimanapun semua calonnya yang bertanding tewas.


Keputusan pakai pelitup muka dibuat berasaskan data, kajian: MPN

Pengerusi Majlis Pemulihan Negara Tan Sri Muhyiddin Yassin percaya keputusan menetapkan pemakaian pelitup muka di dalam bangunan sebagai pilihan individu, dibuat berasaskan data dan kajian saintifik dari sudut kesihatan awam.

Beliau berkata keputusan itu harus diterima semua pihak mengambil kira banyak negara termasuk United Kingdom kini sudah membenarkan rakyatnya tidak memakai pelitup muka ketika berada dalam kenderaan awam atau di tempat yang sesak, menurut laporan Bernama.

“Ini satu perkembangan yang saya fikir agak baik. Kita tidak boleh paksa (orang ramai memakai pelitup muka) kalau situasi (pandemik Covid-19) sudah bertambah baik, dan kita juga perlu fikirkan keselesaan, cuma kena berjaga-jagalah.

“Kalau kita rasa macam tidak selesa dan hendak pakai, pakailah tetapi kalau rasa sudah selamat walaupun keadaan tidak berapa tentu selamat, itu terserah kerana ia (pemakaian) sudah tidak menjadi satu perkara seperti dulu,” kata beliau.

Muhyiddin berkata demikian kepada pemberita selepas majlis pelancaran buku autobiograpi Tan Sri Ampikaipakan Kandiah berjudul ‘The Doctor Will See You Now: My Life with Ampikaipakan Kandiah’ yang ditulis oleh Thamayanthi Devi Ampikaipakan di Sekolah Kebangsaan Jenis Tamil Vivekananda, Brickfields di Kuala Lumpur hari ini.

Petang tadi, Menteri Kesihatan Khairy Jamaluddin Abu Bakar mengumumkan pemakaian pelitup muka di dalam bangunan kini adalah atas pilihan individu berkuat kuasa serta-merta.

Beliau berkata bagaimanapun pemilik premis boleh menentukan sama ada pengunjung wajib memakai pelitup muka atau boleh memilih untuk tidak memakainya.

Pemakaian pelitup muka juga masih diwajibkan bagi situasi kes positif Covid-19 yang perlu ke Pusat Penilaian Covid-19 (CAC) untuk menjalani penilaian kesihatan, serta ketika menggunakan perkhidmatan pengangkutan awam dan semasa berada di fasiliti kesihatan.


Wartawan dedah Jho Low kawal RM1.56 bilion dalam syarikat di British Virgin Islands

Ahli perniagaan dalam buruan, Low Taek Jho atau Jho Low didakwa menjalankan urusan perniagaan yang besar di China dengan pegangan bernilai RM1.56 bilion melalui syarikat di British Virgin Islands, lapor The Edge Market.

Menurut pendedahan program ‘Search for Jho Low’ yang disiarkan melalui saluran YouTube dibuat wartawan Amerika Syarikat, Tom Wright dan Bradley, syarikat itu dikesan memiliki pejabat di tingkat 28 bangunan ikonik, Pusat Kewangan Dunia Shanghai.

Siasatan terhadap struktur korporat syarikat itu menunjukkan Jho Low yang juga rakan banduan, Datuk Seri Najib Razak merupakan pemiliknya.

“Salah satunya Jinweijing Business Consulting dengan pejabat di tingkat 28 Pusat Kewangan Dunia Shanghai,” kata Wright.

Bradley berkata penemuan mereka bukan sahaja mendapati syarikat itu ditukar nama malah ditukar pemilikan.

“Baru-baru ini nama syarikat itu bertukar dari Jinweijing kepada Guiyue Business Consulting tapi ia juga ditukar pemilikan. Jho Low dan rakan kongsi perniagannya, Seet Li Lin mengeluarkan nama mereka. sekarang ia menunjukkan pemilikan bertukar kepada British Virgin Islands company dipanggil Grace Zenith Ltd,.

“Menurut dokumentasi yang ditemui di China, sumbangan modal pemilik baharu, Grace Zenith adalah RM1.56 bilion, ” katanya.


Johor, Pahang beralih fasa PPN mulai Jumaat ini

Johor dan Pahang akan beralih ke Fasa Tiga dan Fasa Empat Pelan Pemulihan Negara (PPN) berkuat kuasa Jumaat ini setelah dipersetujui
Jawatankuasa Khas Pengurusan Pandemik Covid-19 yang bermesyuarat hari ini.

Menteri Kanan Pertahanan, Datuk Seri Hishammuddin Hussein berkata peralihan fasa itu dibuat mengikut garis panduan yang ditetapkan PPN dan setelah mengambil kira penilaian risiko semasa oleh Kementerian Kesihatan (KKM) dan Majlis Keselamatan Negara (MKN).

Johor hari ini melaporkan peningkatan jangkitan daripada 886 kes yang direkodkan semalam kepada 1,105 kes baharu, manakala sehingga semalam seramai 1,182 pesakit Covid-19 masih dirawat di hospital seluruh negeri dengan 67 daripadanya dimasukkan ke unit rawatan rapi (ICU).

Negeri itu juga mencatatkan jumlah kes kematian kedua tertinggi selepas Selangor, sebanyak 3,372 kes, termasuk 403 pesakit Covid-19 meninggal dunia sebelum dibawa ke hospital (BID).

Sementara Pahang pula hari ini merekodkan penurunan jangkitan daripada 696 kes yang dicatat semalam kepada 511 kes hari ini. Seramai 421 pesakit dirawat di hospital seluruh negeri itu sehingga semalam, termasuk 19 di ICU. Sehingga kini negeri itu merekodkan Pahang 603 kematian termasuk 75 kes BID.

Hishammuddin juga memaklumkan prosedur operasi standard (SOP) bagi negeri-negeri yang memasuki Fasa Tiga dan Empat adalah sama dengan sebelum ini.

Maklumat mengenai SOP terkini akan dikemas kini di laman sesawang www.mkn.gov.my.

Hishammuddin berkata mesyuarat itu turut bersetuju untuk membenarkan beberapa kelonggaran baharu termasuk waktu pengoperasian pasar borong, upacara mengikat thaali di rumah ibadat kuil dan pernikahan kudus (Holy Matrimony) dalam tempoh PPN, berkuat kuasa 9 Oktober ini.

“Waktu beroperasi pasar borong di Fasa Dua dan Fasa Tiga dibenarkan mengikut syarat lesen dan permit pihak berkuasa tempatan (PBT) seperti mana yang ditetapkan dengan syarat pekerja divaksin lengkap dan mematuhi SOP sedia ada,” katanya.

Mengenai pelaksanaan upacara mengikat thaali dan pernikahan kudus, beliau berkata Kementerian Perpaduan akan memaklumkan Persatuan Agama Hindu dan Persatuan Agama Kristian berhubung SOP yang perlu dipatuhi.

Selain itu, Hishammuddin berkata pengoperasian aktiviti lelongan awam bagi barangan sandaran di bawah sektor pajak gadai berdaftar di bawah Kementerian Perumahan dan Kerajaan Tempatan (KPKT) juga dibenarkan bermula 9 Oktober ini dengan syarat tertentu.

Syarat berkenaan termasuk pekerja dan pembida lengkap divaksin, hanya melibatkan 54 pelelong yang telah dikenal pasti di seluruh negara, terhad kepada 30 minit setiap sesi pada 1 dan 7 haribulan setiap bulan dengan ketetapan kapasiti pekerja dan pembida mengikut fasa.

Bagi Fasa Dua, hanya 60 peratus kapasiti pekerja dan 50 peratus pembida diikuti Fasa Tiga, 80 peratus kapasiti pekerja dan 80 peratus pembida, manakala Fasa 4 dibenar beroperasi dengan kapasiti 100 peratus bagi pekerja dan pembida.

Beliau juga memaklumkan sektor tembakau dan rantaiannya dibenarkan beroperasi bagi Fasa Dua PPN dan seterusnya.

Hishammuddin turut mengingatkan orang ramai untuk terus mengamalkan SOP, meningkatkan penilaian kendiri bagi melindungi diri sendiri dan masyarakat sekeliling daripada Covid-19.

“Dalam usaha negara #ReopeningSafely, perkara paling penting adalah untuk kita semua tidak cepat berasa selesa dan bersikap sambil lewa.

“Di sebalik semua kelonggaran telah diumumkan, hakikat yang harus kita hadapi adalah kita semua terpaksa hidup bersama virus Covid-19,” katanya.


Bekas timbalan pengarah Air Sabah dilepas tuduhan, SPRM kompaun RM30 juta

Mahkamah Sesyen Kota Kinabalu hari ini melepas tanpa membebaskan bekas Timbalan Pengarah Jabatan Air Negeri Sabah (JANS) Teo Chee Kong, 56, atas 146 pertuduhan pengubahan wang haram lebih RM32 juta.

Hakim Abu Bakar Manat membuat keputusan itu selepas Timbalan Pendakwa Raya Suruhanjaya Pencegahan Rasuah (SPRM) Mahadi Abdul Jumaat memaklumkan pihaknya dan Jabatan Peguam Negara memutuskan untuk tidak meneruskan semua pertuduhan terhadap Teo, menurut laporan Bernama.

Mahadi berkata ini berikutan tertuduh telah menghantar representasi berhubung pertuduhan itu kepada Jabatan Peguam Negara dan SPRM.

Pada 13 Dis 2017, Teo mengaku tidak bersalah terhadap semua pertuduhan itu. Dia didakwa melakukan pengubahan wang haram melalui penerimaan wang rasuah yang melibatkan projek di Jabatan Air Negeri Sabah sejak 2010 hingga 2016.

Kes itu pada peringkat perbicaraan dengan pihak pendakwaan telah memanggil lima saksinya untuk memberi keterangan.

Sementara itu dalam sidang media selepas prosiding itu Pengarah Kanan Bahagian Perundangan dan Pendakwaan SPRM Datuk Faridz Gohim Abdullah berkata kompaun sebanyak RM30 juta dikenakan terhadap tertuduh.

Faridz Gohim berkata tindakan SPRM mengenakan kompaun itu adalah satu bentuk pemulangan aset di bawah Seksyen 4 (1) (b) Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram (AMLATFPUAM) 2001.

Beliau berkata kompaun itu merupakan hukuman atau tindakan punitif terhadap tertuduh dan secara tidak langsung sebagai satu pengakuan salah.

“Dengan jumlah ini ia merupakan satu kejayaan kepada pihak pendakwaan dan sekiranya tertuduh tidak membayar kompaun, dia akan didakwa penuh dalam mahkamah,” katanya.

Beliau berkata keputusan ke atas Teo itu tidak menjejaskan kes tiga individu lain (termasuk Awang Mohd Tahir Mohd Talib) yang turut menghadapi pertuduhan berkaitan.

Pada 4 Okt 2016, Teo bersama bekas pengarah jabatan itu, Awang Mohd Tahir Mohd Talib ditahan SPRM dan selepas menggeledah pejabat dan kediaman kedua-dua suspek, SPRM menemukan wang tunai RM52 juta iaitu RM7 juta milik Teo manakala RM45 juta milik Awang Mohd Tahir.

Turut ditemukan adalah barangan kemas, wang tunai di dalam beberapa akaun di luar negara serta geran-geran tanah yang keseluruhannya bernilai kira-kira RM180 juta termasuk wang tunai.


Sindiket keldai akaun di Melaka naik, catat RM12.3 juta

Sindiket penipuan membabitkan penggunaan ‘keldai akaun’ atau akaun tumpang di Melaka mencatatkan peningkatan sebanyak 13.09 peratus kepada 501 kes dengan kerugian RM12.3 juta dalam tempoh enam bulan pertama tahun ini, berbanding 443 kes melibatkan kerugian RM10.3 juta dalam tempoh sama tahun lepas.

Ketua Polis Melaka Datuk Zainol Samah berkata sindiket penipuan tersebut membabitkan tujuh modus operandi (MO) iaitu African Scam dengan jumlah kes sebanyak (30 kes) , Macau Scam (157 kes), pinjaman tidak wujud (98 kes), belian dalam talian (115 kes), tawaran kerja tidak wujud (118 kes), menyamar rakan pinjam wang (33 kes) dan pelaburan (107 kes).

“Antara punca berlaku peningkatan kes keldai akaun ialah kurangnya pendedahan terhadap jenayah melibatkan transaksi kewangan dan desakan hidup yang menyebabkan pemilik akaun sanggup membiarkan akaun mereka digunakan sindiket penipuan semata-mata untuk mendapatkan komisen atau bayaran.

“Berdasarkan peningkatan kes semasa, Polis Melaka akan mempergiatkan program turun padang untuk memberi penerangan dan maklumat jelas berkaitan MO penipuan ini termasuk keldai akaun yang dilihat agak serius,” katanya kepada pemberita selepas Program Walkabout Polis Melaka Bangunan Stadthuys di sini hari ini.

Turut hadir Ketua Jabatan Siasatan Jenayah Komersil (JSJK) Melaka, Supt E. Sundra Rajan dan Ketua Polis Daerah Melaka Tengah ACP Christopher Patit.

Mengulas lanjut, Zainol berkata Macau Scam mencatatkan penggunaan keldai akaun tertinggi iaitu sebanyak 157 kes dengan jumlah kerugian sebanyak RM5.4 juta dalam tempoh enam bulan pertama tahun ini berbanding 57 kes dengan kerugian RM3.5 juta dalam tempoh sama tahun lepas.

Beliau berkata penggunaan akaun tumpang membabitkan tawaran kerja tidak wujud juga merekodkan peningkatan sebanyak 112 kes kepada 118 kes dengan kerugian sebanyak RM1.8 juta dalam tempoh sama tahun ini berbanding hanya enam kes dengan kerugian RM64,920 dalam enam bulan pertama tahun lepas.

Beliau berkata selain itu, sebanyak 339 tangkapan melibatkan penggunaan keldai akaun telah dilakukan dalam tempoh enam bulan pertama tahun ini berbanding 269 orang dalam tempoh sama tahun lepas. – Bernama


PKRC MAEPS dibuka semula esok

Pusat Kuarantin dan Rawatan Covid-19 (PKRC) di Taman Ekspo Pertanian Malaysia (MAEPS), Serdang akan diaktifkan semula bermula esok bagi merawat kes berisiko rendah.

Menteri Kesihatan Khairy Jamaluddin berkata buat permulaan, sebanyak 100 katil disediakan untuk pesakit di sekitar Lembah Klang dan akan ditambah mengikut keperluan, lapor Bernama.

“MAEPS diaktifkan semula esok. Ini bukanlah kerana kita tidak cukup katil di hospital tetapi lebih kepada langkah awal dan beri ruang supaya hospital boleh terus beri rawatan kepada kes bukan Covid-19 tanpa gangguan berikutan kes yang disebabkan gelombang Omicron,” katanya pada sidang media perkembangan Covid-19 di Putrajaya, hari ini.

Beliau berkata pengoperasian semula PKRC itu adalah antara strategi yang diambil oleh Kementerian Kesihatan (KKM) susulan penularan Omicron yang menyaksikan peningkatan kes harian.

Khairy berkata KKM turut berdepan keadaan yang menyaksikan ada pesakit ke hospital untuk rawatan bagi penyakit lain namun ketika saringan dibuat, individu itu dikesan positif Covid-19.

“Walaupun mereka tidak dirawat disebabkan Covid-19, bila ada kes macam ni, kita kena gunakan katil di hospital ini dan terpaksa asingkan… Perkara ini akan merumitkan hospital berkenaan, berikutan itu kita buka kembali PKRC MAEPS, kes positif kita hantar ke sana.

“Katil yang disediakan oleh PKRC itu adalah untuk pesakit berisiko rendah dan ia hanya akan digunakan dalam tempoh yang singkat berbanding ketika penularan varian Delta. Kita jangka PKRC ini akan digunakan sehingga Omicron reda,” katanya.

PKRC Bersepadu 2.0 MAEPS ditutup secara rasmi pada 8 Feb lepas dan sepanjang 14 bulan beroperasi, sebanyak 166,072 pesakit Covid-19 sudah dirawat dan ia secara tidak langsung meringankan beban hospital di Semenanjung.

MAEPS diaktifkan sebagai PKRC pada 16 April 2020 dengan pengambilan pesakit Covid-19 yang hanya membabitkan pesakit bukan warganegara bagi kategori satu dan dua sebelum ditutup pada 15 Julai tahun sama.

Pada 9 Disember 2020, kerajaan memutuskan untuk mengaktifkan semula MAEPS sebagai PKRC susulan peningkatan kes Covid-19 sebelum dinaik taraf sebagai PKRC Bersepadu MAEPS 2.0 pada 24 Jan 2021 dengan menerima pesakit kategori tiga dan empat dalam skala sederhana.


Mat Hasan didakwa tak sensitif sentuh isu ‘kavadi’, hina agama

Timbalan Presiden UMNO, Datuk Seri Mohammad Hassan didakwa tidak sensitif dalam mengeluarkan kenyataannya yang dilihat menyentuh isu agama dan kaum lain dalam berpolitik.

Ketua Penerangan Sayap Bersekutu Nasional Bersatu, S. Gobi Krishnan menyifatkan Mohamad atau Mat Hasan tidak menghiraukan sentimen agama lain selepas menyifatkan ‘kavadi’ sebagai satu beban.

“Untuk makluman Tok Mat (Mohamad) yang jahil, saya ingin memperbetul kefahaman beliau mengenai kavadi. Kavadi adalah satu bentuk pembayaran nazar oleh masyarakat Hindu semasa perayaan Thaipusam saban tahun yang mana masyarakat Hindu yang bernazar kemudiannya berpuasa dan menunaikan nazar mereka dengan mengangkat kavadi sebagai tanda terima kasih kepada Murugan Yang Maha Esa.

“Saya selaku Ketua Penerangan Sayap Bersekutu Nasional Parti Bersatu dengan ini mendesak Tok Mat supaya meminta maaf secara terbuka kepada seluruh umat Hindu di Malaysia dalam masa 24 jam,” katanya dalam satu kenyataan hari ini.

Jika gagal, Gobi berkata pihaknya akan membuat laporan polis terhadap Mohamad di seluruh negara kerana terhina dengan kenyataan tersebut.

“Jika ini tidak dilakukan, maka kami akan menggerakkan kesemua NGO agama Hindu untuk turut bersama dengan kami membuat laporan polis secara besar-besaran terhadap beliau di seluruh negara,” katanya lagi.

Jelas Gobi, tindakan penghinaan terhadap mana-mana agama terutama yang dilakukan oleh pemimpin politik demi kepentingan politik sempit mereka tidak harus dibenarkan.

Dalam wawancara dengan Asia Times baru-baru ini, Mohamad menyebut tentang “kavadi besar” untuk menjelaskan kekalahan UMNO semasa PRU-14 lalu.

Mohamad juga dipercayai keliru mengenai sambutan Deepavali dengan Thaipusam.

Kenyataan “kavadi besar” Mohamad tidak dilaporkan dalam artikel Asia Times sebaliknya boleh didengar semasa rakaman wawancara itu.

Rakaman itu dikeluarkan selepas Mohamad menuduh Asia Times melaporkan kenyataannya di luar konteks.


Sarawak berjaga-jaga penyakit FMD

Kuching, Serian, Sri Aman, Miri dan Limbang di Sarawak telah diisytiharkan sebagai Kawasan Kawalan Penyakit Kaki dan Mulut (FMD).

Menteri Pemodenan Pertanian dan Kemajuan Wilayah Sarawak Datuk Seri Dr Stephen Rundi Utom berkata, kawasan atau bahagian itu bersempadan dengan Kalimantan Barat dan Kalimantan Utara di mana wabak FMD aktif berlaku dalam kalangan populasi lembu, kerbau, kambing dan biri-biri.

“Perisytiharan ini dibuat bagi membolehkan Jabatan Perkhidmatan Veterinar Sarawak mengenakan dan mengambil semua langkah kawalan yang perlu bagi menghalang kemasukan FMD ke Sarawak,” katanya.

Rundi berkata, langkah kawalan telah dilaksanakan termasuk larangan import ternakan dan produk berkaitan dari Indonesia, pengawasan ternakan di kawasan berisiko tinggi dan pemeriksaan veterinar di pintu masuk ke negeri ini.

“FMD ialah jangkitan virus akut dan sangat menular pada kedua-dua haiwan domestik dan liar berkuku belah termasuk lembu, kerbau, rusa peliharaan, kambing, biri-biri, babi serta babi hutan dan rusa,” katanya.

Rundi berkata penyakit itu merebak dari haiwan ke haiwan melalui lelehan hidung, makanan tercemar, peralatan tempat tidur dan fomit lain.

“Bagaimanapun, FMD bukanlah penyakit zoonosis dan bukan kebimbangan kesihatan awam yang berbeza daripada Penyakit Tangan, Kaki dan Mulut (HFMD) yang menjejaskan anak-anak kita yang disebabkan oleh virus yang berbeza,” katanya.

Rundi juga berkata Sarawak telah diiktiraf sebagai zon bebas FMD tanpa vaksinasi oleh Pertubuhan Kesihatan Haiwan Sedunia sejak Mei 2004.

Penyakit itu dapat dilihat menerusi ciri-ciri seperti demam panas yang menurun dengan cepat selepas dua hingga tiga hari, lepuh di dalam mulut yang membawa kepada rembesan air liur bertali atau berbuih berlebihan dan meleleh, lepuh pada kaki yang boleh pecah serta menyebabkan kepincangan.


AirAsia X tak bayar balik nilai tiket dibeli, ketepi arahan MAVCOM

AirAsia X Bhd (AAX) tidak boleh membuat bayaran balik secara tunai kepada penumpang yang turut disenaraikan sebagai ‘pemiutang’, sekali gus menolak pendirian Suruhanjaya Penerbangan Malaysia (MAVCOM) yang menyatakan syarikat penerbangan tambang murah itu mesti membayar balik keseluruhan nilai tiket yang dibeli pengguna.

Ketua Pegawai Eksekutif AAX, Benyamin Ismail memberitahu syarikat itu tidak mampu membayar balik kerana ia tidak mempunyai aliran tunai yang mencukupi, tetapi akan menyediakan kredit yang boleh ditebus apabila penerbangan antarabangsa disambung semula.

Beliau turut menjelaskan skim penstrukturan semula hutang AAX yang dilaporkan pada 18 Oktober dan diluluskan pada 12 November, di mana ia antara lain mencadangkan untuk membayar 0.5 peratus daripada lebih AS$8 bilion (RM33 bilion) yang terhutang kepada pemiutang.

Pelan penstrukturan semula hutang AAX yang dicadangkan memerlukan kelulusan daripada pemiutangnya, dengan alternatifnya ialah pembubaran AAX dan dengan sifar pemulihan dana yang dijangkakan untuk pemiutang.

Daripada RM63.5 bilion hutangnya, AAX dilaporkan berhutang sebanyak RM600 juta kepada penumpang dan ejen pelancongan.

“Salah seorang daripada mereka (pemiutang) ialah penumpang. Kita tidak boleh melayan sesiapa secara berbeza. Jika kita mengecualikan penumpang, pemiutang – yang merupakan syarikat lain – akan mengadu dan bertanya mengapa kita melayan penumpang secara berbeza.

“Dalam skim itu sendiri, semua orang akan terjejas oleh penstrukturan semula, tetapi apa yang kita lakukan dalam dokumen mahkamah adalah mengatakan bahawa syarikat itu fleksibel dari segi memberi balik faedah kepada penumpang.

“Tetapi skim itu sendiri telah menyatakan. Kita harus berlaku adil kepada semua pemiutang. Adalah lebih baik untuk penumpang jika kita masih hidup atau mati? Jika kita mati, penumpang tidak mendapat apa-apa. Tetapi jika kita masih hidup, mereka akan mendapat semua kredit, jadi yang mana satu lebih penumpang suka?,” katanya dalam kenyataan kepada portal The Vibes.

Mengenai kredit yang akan diberikan kepada penumpang AAX, Benyamin dipetik berkata: “Kami mungkin memberikan nilai kredit untuk apa yang mereka beli. Jadi jika mereka membeli sesuatu dengan harga RM1,000 (sebelum ini), kami akan memberikannya secara kredit dengan syarat yang fleksibel.”

Benyamin dilaporkan berkata bahawa pembukaan semula sempadan antarabangsa dan penyambungan semula penerbangan antarabangsa mungkin sehingga setahun kemudian, dan AAX buat masa ini akan melihat bagaimana pelanggan boleh menggunakan kredit mereka.

Pada 10 November, Persatuan Ejen Pelancongan dan Pengembaraan Malaysia (Matta) meminta skim pampasan yang lebih adil berbanding dengan cadangan pembayaran hutang 0.5 peratus di bawah cadangan skim penstrukturan semula yang akan menyaksikan ejen pelancongan, ejen sewa dan penumpang menerima RM3.0 juta daripada RM599.8 juta yang terhutang.

Pada 12 November lalu, MAVCOM mengulangi pendiriannya yang menyatakan AirAsia X Bhd (AAX) mesti membayar balik keseluruhan nilai tiket yang dibeli pengguna perjalanan udara itu. Berita berkaitan

Pengawal selia penerbangan awam negara itu turut memberi amaran kepada AAX akan menggunakan Akta Suruhanjaya Penerbangan Malaysia 2015 (Akta 771) sekiranya syarikat itu gagal berbuat demikian.

MAVCOM berkata ia “mengambil pandangan bahawa pengguna perjalanan udara tidak sepatutnya diklasifikasikan sebagai pemiutang kerana pengguna perjalanan udara tidak, antara lain, menjual sebarang produk, menyediakan perkhidmatan atau membuat pinjaman kepada AAX tetapi sebaliknya telah membayar wang bagi pembelian tiket sebagai pendahuluan untuk penerbangan mereka.”

Mengulas lanjut, Benyamin bagaimanapun, menyatakan AAX akan berurusan terus dengan MAVCOM.


Malaysia cipta rekod dunia jika banduan Najib jadi PM sekali lagi: Tun M

Bekas Perdana Menteri Tun Dr Mahathir Mohamad berkata Datuk Seri Najib Razak mungkin boleh bertanding pada Pilihan Raya Umum Ke-15 (PRU15) sementara menunggu proses rayuan di Mahkamah Persekutuan.

Malah, katanya jika Najib bertanding sekali lagi dan menjadi Ahli Dewan Rakyat tidak ada undang-undang yang boleh menyekatnya untuk menjadi Perdana Menteri (PM) semula.

“Sekarang Mahkamah Rayuan sudah sahkan keputusan Najib bersalah yang dibuat oleh Mahkamah Tinggi.

“Oleh kerana ianya tidak bercanggah dengan undang-undang, banduan Najib tidak akan menjalani hukuman kerana Najib membuat rayuan kepada Mahkamah Persekutuan.

“Ini hak hakim. Belum pernah ada kes sebesar jenayah yang dilakukan oleh Najib. Ia adalah satu rekod dunia, mengikut Department of Justice (DOJ), Amerika Syarikat.

“Orang yang didapati bersalah kecil pun tidak pernah mendapat stay of execution seperti ini. Najib mungkin terpaksa tunggu sampai setahun atau lebih sebelum kesnya sampai ke Mahkamah Persekutuan,” katanya mengulas keputusan Mahkamah Rayuan hari ini yang menolak rayuan Najib untuk mengetepikan sabitan dan hukuman penjara serta denda terhadapnya berkaitan kes SRC International.

Terdahulu, panel tiga hakim dipengerusikan Datuk Abdul Karim Abdul Jalil, yang bersidang bersama-sama Datuk Has Zanah Mehat dan Datuk Vazeer Alam Mydin Meera, sebulat suara menolak rayuan bekas Presiden UMNO itu untuk mengetepikan tujuh tuduhan penyelewengan dana SRC International Sdn Bhd dan mengekalkan sabitan serta hukuman penjara dan denda dijatuhkan Mahkamah Tinggi Kuala Lumpur.

Mahkamah Rayuan mendapati Najib diberikan kuasa istimewa dalam SRC kerana peranannya sebagai Perdana Menteri ketika itu, walaupun beliau dalam pembelaannya mendakwa tindakannya adalah bagi kepentingan nasional.

“Ini bukan bagi kepentingan nasional seperti didakwa, ini adalah memalukan negara (Nationali embarrassment),” kata Abdul Karim.

Abdul Karim berkata, Mahkamah Rayuan mendapati wang yang dipindahkan dalam akaun Najib adalah hasil daripada aktiviti haram dan perayu mengetahui mengenai kemasukan wang daripada dana SRC dalam akaunnya.

“Kami bersetuju dengan dapatan hakim Mahkamah Tinggi bahawa tuduhan pengubahan haram berjaya dibuktikan melampaui keraguan munasabah.

“Kami mendapati Mahkamah Tinggi tidak terkhilaf dalam mendapati pendakwaan berjaya membuktikan kes pecah amanah jenayah melampaui keraguan munasabah.

“Kami mendapati sabitan Mahkamah Tinggi terhadap semua tuduhan pengubahan wang haram terhadap perayu juga adalah selamat,” katanya.

Najib, 68, memfailkan rayuan terhadap keputusan Mahkamah Tinggi Kuala Lumpur pada 28 Julai tahun lalu, yang menjatuhkan hukuman penjara 12 tahun dan denda RM210 juta ke atasnya selepas mendapati beliau bersalah atas tujuh tuduhan pecah amanah jenayah, pengubahan wang haram dan menyalahgunakan kedudukan, membabitkan RM42 juta dana SRC.

Mahkamah Tinggi menjatuhkan hukuman penjara 10 tahun ke atas Najib bagi setiap tuduhan pecah amanah dan pengubahan wang haram (masing-masing tiga tuduhan) serta penjara 12 tahun dan denda RM210 juta atau penjara lima tahun, bagi tuduhan menyalahgunakan kedudukan.

Mengulas lanjut, Dr Mahathir yang juga bekas PM dua kali itu berkata Malaysia akan mencipta rekod sekali lagi jika Najib menjadi PM semula.

“Di masa itu ia bebas seperti orang yang tidak bersalah. Kalau semasa menanti ia dibenar terus jadi ahli Dewan Rakyat, apakah ia juga dapat bertanding dalam PRU 15.

“Jika ia menang dan sekali lagi jadi ahli Dewan Rakyat, apakah ia boleh jadi Perdana Menteri juga. Undang-undang tidak berkata ia tidak boleh. Jika undang-undang tidak berkata tidak boleh, maka mengikut undang-undang tentulah ia boleh.

“Alhamdulillah. Malaysia mungkin buat rekod sekali lagi kerana banduan di anugerah jawatan Perdana Menteri. Segala-gala the Rule of Law dihormati,” katanya.


‘PMX dilihat sangat terganggu dengan Sanusi’ : Muslimat PAS

Perdana Menteri, Datuk Seri Anwar Ibrahim digesa segera menyelesaikan isu nilai pajakan Pulau Pinang dan projek pembinaan Lapangan Terbang Antarabangsa Kulim (KXP).

Ketua Penerangan Dewan Muslimat PAS Kedah, Mardhiyyah Johari berkata Pengerusi Pakatan Harapan itu perlu profesional dan mengatur pertemuan dengan Menteri Besar Kedah, Datuk Seri Muhammad Sanusi Md Nor bagi tujuan tersebut.

Katanya, perbezaan pendirian politik serta isu saman antara kedua pemimpin tersebut bersifat peribadi seperti ditegaskan Muhammad Sanusi sebelum ini yang tidak seharusnya memangsakan rakyat negeri itu.

Katanya, Anwar gagal menjalankan tugasnya dengan profesional apabila hilang pertimbangan bagi membezakan seteru politik dan tanggungjawab sebagai pentadbir negara.

“Perkara ini tidak sepatutnya menjejaskan hubungan antara kerajaan negeri dan Persekutuan sehingga memangsakan rakyat dan masa depan Kedah.

“Perdana menteri dilihat sangat terganggu dengan saingan politik yang diberikan oleh Ketua Pengarah Jabatan Pilihanraya Perikatan Nasional (PN), Datuk Seri Muhammad Sanusi Md Noor.

“Kegagalan PMX untuk memberikan fokus dalam melaksanakan fungsi perdana menteri serta menteri kewangan secara profesional adalah bukti yang nyata PMX hilang pertimbangan untuk membezakan antara seteru politik kepartian dan tanggungjawab sebagai pentadbir negara,” katanya dalam satu kenyataan, hari ini.

Mardhiyyah menambah, Anwar perlu menyambut hasrat Sultan Kedah dan Muhammad Sanusi dalam isu nilai pajakan Pulau Pinang dan projek KXP itu demi kepentingan masa depan negeri serta rakyat.

Pada 24 Februari lalu, Anwar yang juga Menteri Kewangan ketika membentangkan Bajet 2023 di Dewan Rakyat berkata, kerajaan Pusat tidak boleh mempertimbangkan pembinaan lapangan terbang baharu di Kulim.

Sebaliknya Anwar berkata, kerajaan bercadang untuk menaik taraf Lapangan Terbang Antarabangsa Pulau Pinang dan Lapangan Terbang Sultan Abdul Aziz Shah di Subang, berbanding membangunkan hab baharu.

Pada 26 Februari, Muhammad Sanusi memaklumkan Kedah akan berusaha untuk membuat pembentangan projek KXP di hadapan Anwar bagi merealisasikan projek tersebut.

Beliau juga memaklumkan sudah mengutus beberapa surat kepada Anwar namun masih tiada respons namun Muhammad Sanusi berkata usaha untuk membuat pembentangan projek berkenaan di hadapan seterunya itu akan tetap dilakukan bagi merealisasikannya.


Isu cukai Yayasan AlBukhary, Guan Eng baharu nak saman Muhyiddin

Ahli Parlimen Bagan Lim Guan Eng hari ini memfailkan saman terhadap bekas Perdana Menteri Tan Sri Muhyiddin Yassin atas dakwaan mengeluarkan kenyataan fitnah yang mengaitkannya berhubung pembatalan pengecualian cukai ke atas Yayasan Albukhary.

Lim, 62, selaku plaintif memfailkan saman fitnah itu menerusi Tetuan Guok Partnership di Mahkamah Tinggi di sini dengan menamakan Muhyiddin, 75, yang juga Pengerusi Perikatan Nasional (PN) sebagai defendan tunggal, menurut laporan Bernama.

Dalam pernyataan tuntutan, bekas Menteri Kewangan itu mendakwa Muhyiddin telah mengeluarkan tiga kenyataan memfitnah membabitkan plaintif dengan isu pembatalan pengecualian cukai ke atas yayasan itu pada 9, 11 dan 12 Mac lepas di laman Facebook milik defendan, yang kemudiannya diterbitkan oleh beberapa akhbar dan portal berita pada hari sama.

Menurut Lim, kenyataan fitnah berkenaan sengaja dibuat selepas Muhyiddin ditahan Suruhanjaya Pencegahan Rasuah Malaysia (SPRM) pada 9 Mac dan dibebaskan pada hari sama (9 Mac) kerana beliau mengetahui bahawa semua perhatian media dan akhbar tertumpu kepadanya.

Pengerusi DAP itu mendakwa kenyataan fitnah itu antara lain membawa maksud beliau bersifat perkauman, anti-Melayu dan anti-Islam serta sengaja mensabotaj Yayasan Albukhary selain enggan membenarkan pengecualian cukai ke atas yayasan tersebut ketika beliau memegang jawatan sebagai Menteri Kewangan pada 2018 hingga 2020.

Bekas Ketua Menteri Pulau Pinang itu turut mendakwa kenyataan fitnah tersebut juga bermaksud beliau telah menyalahgunakan kedudukan dan kuasanya dengan memberi kuasa atau mengarahkan Lembaga Hasil Dalam Negeri untuk mengenakan cukai dan penalti ke atas yayasan kebajikan apabila yayasan kebajikan tersebut tidak patut dikenakan cukai.

Lim menuntut supaya defendan memohon maaf dan menarik kesemua kenyataan terbabit dan menerbitkan permohonan maaf dalam akaun Facebook dan Twitter miliknya serta menyiarkan permohonan maaf itu dalam beberapa akhbar dan portal berita di negara ini, dalam masa tujuh hari dari tarikh penghakiman.

Turut dipohon ganti rugi am, teruk dan punitif yang akan ditentukan oleh mahkamah serta perintah injunksi menghalang Muhyiddin atau ejennya daripada mengeluarkan atau menerbitkan semula kenyataan fitnah atau apa-apa perkataan fitnah yang serupa.

mahkamah, saman, Lim Guan Eng, Muhyiddin Yassin, batal, pengecualian cukai, Yayasan Albukhary


Sidang khas Dewan Negara esok dibatal

Mesyuarat Khas Dewan Negara berhubung pindaan Perkara 10 Perlembagaan Persekutuan bagi membolehkan Akta Anti Lompat Parti digubal yang dijadualkan esok (12 April), dibatalkan.

Setiausaha Dewan Negara Muhd Sujairi Abdullah dalam kenyataan hari ini memaklumkan ia berikutan Rang Undang-Undang Perlembagaan Persekutuan (Pindaan) (No.3) 2022 diputuskan pada Mesyuarat Khas Dewan Rakyat hari ini untuk dikaji dan diteliti semula melalui Jawatankuasa Pilihan Khas Dewan Rakyat.

“Dimaklumkan bahawa Yang Dipertua Dewan Negara telah menerima pemakluman daripada Yang Amat Berhormat Perdana Menteri Datuk Seri Ismail Sabri Yaakob selaku Ketua Majlis bahawa Mesyuarat Khas Dewan Negara yang dijadualkan pada 12 April 2022 dibatalkan,” menurut kenyataan itu.

Menteri di Jabatan Perdana Menteri (Parlimen dan Undang-undang) Datuk Seri Dr Wan Junaidi Tuanku Jaafar pada Mesyuarat Khas Dewan Rakyat hari ini berkata kerajaan dan Pakatan Harapan (PH) mempersetujui tiga perkara berhubung pindaan Perkara 10 Perlembagaan Persekutuan termasuk memperhalusi berkaitan tafsiran bagi larangan ahli Dewan Rakyat bertukar parti.

Perkara itu dipersetujui pada mesyuarat yang dipengerusikan Ismail Sabri pagi tadi.


Kekosongan DUN Pelangai akan dimaklumkan pada SPR: Speaker

Kekosongan kerusi bagi Dewan Undangan Negeri (DUN) Pelangai akan dimaklumkan kepada Suruhanjaya Pilihan Raya (SPR) dalam masa terdekat susulan kematian Ahli Dewan Undangan Negeri (ADUN) Datuk Seri Johari Harun yang terlibat dalam nahas pesawat di Lebuhraya Guthrie dekat Bandar Elmina, Shah Alam, petang tadi.

Yang Dipertua DUN Pahang Datuk Seri Mohd Sharkar Shamsudin berkata pihaknya akan membantu menyelesaikan urusan pengebumian Allahyarham Johari terlebih dahulu sebelum melakukan sebarang tindakan lanjut, menurut laporan Bernama.

“Apa-apapun kita mahu selesaikan urusan jenazah ini terlebih dahulu,” katanya kepada pemberita di pekarangan Jabatan Forensik Hospital Tengku Ampuan Rahimah malam tadi.

Johari, 53, yang juga Pengerusi Jawatankuasa Kerajaan Tempatan, Perumahan, Alam Sekitar dan Teknologi Hijau Pahang merupakan seorang daripada 10 mangsa yang terkorban dalam nahas pesawat jenis Beechcraft Model 390 (Premier 1) yang terhempas petang tadi.

Mohd Sharkar berkata Johari menaiki pesawat berkenaan atas urusan rasmi. Beliau sebelum itu menghadiri mesyuarat bersama Menteri Besar Pahang Datuk Seri Wan Rosdy Wan Ismail di Langkawi, Kedah.

“Mulanya saya keliru sebab ada banyak Johari (di Pahang), tetapi apabila melihat nombor kad pengenalan bermula 1970 bermakna 53 tahun dan kita dapat jangka Johari Harun yang meninggal dunia,” katanya.

Beliau menyifatkan Johari seorang yang rajin dan sentiasa mendapatkan nasihat daripadanya berkaitan politik.


KKM beri amaran jika sebar video, berita palsu PICK Remaja

Kementerian Kesihatan (KKM) memberi amaran akan mengambil tindakan undang-undang terhadap mana-mana individu yang menularkan video atau berita tidak benar mengenai Program Imunisasi Covid-19 Kebangsaan Remaja (PICK Remaja) hingga menimbulkan kegusaran awam.

Timbalan Timbalan Menteri Kesihatan Datuk Dr Noor Azmi Ghazali berkata perbuatan itu bukan sahaja akan menganggu kelancaran program, malah akan menimbulkan kebimbangan dalam kalangan ibu bapa serta pelajar yang akan mengambil vaksin.

“Saya memberi amaran tegas kepada sesiapa yang menyebar penyebar video dan berita tidak benar, kerana perkara itu tidak baik ditularkan sedangkan kita mahu menyelamatkan pelajar dan kesihatan mereka serta tidak mahu program vaksin membabitkan pelajar terganggu.

“Saya ingatkan semua orang, jangan memandai-mandai hantar video yang tidak benar kerana ia menjadikan orang takut, risau dan bimbang kerana macam-macam kes tidak benar dilaporkan. Saya kesal dan sangat marah dengan perkara yang tidak benar ini,” katanya.

Beliau berkata demikian pada sidang media selepas mengadakan lawatan ke rumah mangsa banjir dan menziarahi tiga anak yatim piatu Mohd Omar Mikail, 7, Mohd Zaiful Iman Zulkifli, 11, dan Amar Nordiana, 16, yang kematian kedua-dua ibu bapa mereka akibat Covid-19, di Kampung Tanjung Bugis, Bagan Seri, hari ini.

Noor Azmi mengulas video yang tular mengenai beberapa kejadian pelajar sekolah termasuk dakwaan seorang pelajar meninggalkan dunia di Ipoh selepas suntikan vaksin, baru-baru ini.

Beliau yang juga Ahli Parlimen Bagan Serai berkata pihaknya mendapati tiada kematian membabitkan pelajar yang menerima suntikan vaksin setakat ini.

Justeru, beliau meminta ibu bapa agar memantau keadaan anak-anak mereka yang sudah menerima suntikan vaksin dan segera membawa anak-anak mendapatkan rawatan di hospital serta melaporkan di aplikasi MySejahtera sekiranya mengalami sakit dada, sesak nafas atau jantung berdengup laju.

Menurutnya setakat ini, Agensi Regulatori Farmasi Negara (NPRA) juga tidak melaporkan mengenai kesan sampingan pengambilan vaksin terhadap remaja.

“Saya akan pantau setiap hari jika ada laporan, kita akan secara terus dan telus memaklumkan untuk pengetahuan rakyat,” katanya.


Khairuddin pertahan Zahid dikritik Ramasamy, ungkit kes mahkamah Guan Eng

Bekas Ahli Parlimen (MP) PAS yang mesra UMNO, Datuk Mohd. Khairuddin Aman Razali mempertahankan Presiden parti itu, Datuk Seri Ahmad Zahid Hamidi yang dikritik pemimpin DAP, P Ramasamy baru-baru ini.

Khairuddin yang baharu dilantik ahli Majlis Ulama UMNO itu membidas Timbalan Ketua Menteri Pulau Pinang kerana berkata Zahid sebagai liabiliti kepada UMNO dan juga Pakatan Harapan (PH), serta menggesa tindakan diambil terhadapnya.

“Kesemua perkara sensitif yang ditimbulkan oleh pemimpin dengan kedudukan tinggi baik dalam parti mahupun kerajaan seperti Ramasamy ini, walaupun hanya bersifat pandangan peribadi, sudah pastilah berpotensi untuk menimbulkan ketidakpuasan hati pihak yang disentuh.

“Kerajaan perpaduan sudah terbentuk dengan perjanjian terperinci dipersetujui secara sukarela oleh semua pihak demi kepentingan negara.

“Oleh itu tidak berbangkit sama sekali soal kononnya parti tertentu terpaksa menyertainya atau parti tertentu lebih memerlukan parti lain,” katanya dalam satu artikel disiarkan Utusan Malaysia.

Khairuddin membangkitkan berhubung kes mahkamah yang sedang dihadapi oleh Pengerusi DAP, Lim Guan Eng dan masih belum didapati bersalah tetapi Ramasamy sebaliknya menyerang Zahid.

“Pertuduhan-pertuduhan rasuah ke atas Ahmad Zahid, sepertimana pertuduhan-pertuduhan rasuah ke atas Pengerusi DAP, Lim Guan Eng adalah sesuatu yang belum terbukti dan dalam Islam mahupun common law Inggeris, seseorang tidak dikatakan bersalah sebelum dibuktikan bersalah,” katanya lagi.

Malah, Khairuddin berkata pemimpin UMNO tidak ada pun membangkitkan berhubung kes mahkamah dihadapi Guan Eng seperti yang dilakukan oleh Ramasamy.

“Pemimpin-pemimpin UMNO pun tidak mempersoalkan secara terbuka integriti DAP walaupun Guan Eng sedang berhadapan pertuduhan-pertuduhan rasuah dan pernah dibebaskan daripada pertuduhan- pertuduhan rasuah sewaktu zaman pemerintahan PH dahulu,” katanya.

Terdahulu, Ramasamy mendakwa Zahid Hamidi akan menjadi duri dalam daging kepada UMNO dan kerajaan perpaduan selagi beliau kekal sebagai Presiden parti itu.

Ia susulan Perhimpunan Agung UMNO yang meluluskan usul untuk tidak mempertandingkan jawatan Presiden dan Timbalan Presiden dalam pemilihan parti, yang mesti diadakan sebelum 19 Mei.

“Zahid mungkin tidak terjejas buat masa ini, tetapi dia seolah-olah menjadi ‘beban’ kepada Umno dan sedikit sebanyak kepada Pakatan Harapan (PH) atau kerajaan perpaduan,” katanya dalam satu kenyataan.


Rasuah, jangan buruk sangka?

Hakim Mahkamah Rayuan kata kes Najib adalah satu ‘national embarrassment’. Najib tidak puas hati dengan kenyataan itu.

Memang memalukan. Memalukan kami rakyat Malaysia. Memalukan kami orang Melayu. Orang lain kata orang Melayu memang kuat rasuah.

Apabila pemimpin Melayu membuat salah laku, orang Melayu terpalit sama.

Bangsa lain muncung mulut, dan mencemuh itulah perangai orang Melayu. Sudahlah memalukan bangsa sendiri, tanpa segan silu menuduh bangsanya malas.

Dah lah engkau orang jadi kaya kerana rasuah, kami kerja siang malam nak bagi makan anak bini makan, engkau tempelak kami tak mahu berusaha. Sebab itu engkau orang miskin.

Selepas Mahkamah Rayuan mengekalkan hukuman ke atas Najib, ramai yang bertanya kenapa Najib tidak disumbat ke penjara.

Sebab dia ada lagi satu peluang untuk merayu di Mahkamah Persekutuan. Ramai yang mendesak untuk dipercepatkan proses itu. Rakyat dah bosan.

Kepimpinan melalui teladan sudah tidak boleh dipakai lagi di zaman kerakusan mengejar wang ringgit.

Mana boleh kita ikut teladan pemimpin yang kaya hasil rasuah.

Mana boleh kita percaya kepada janji dan kata-kata pemimpin yang hidup bergelumang dengan rasuah.

Apatah lagi nasihat daripada pemimpin yang sah-sah rezekinya dari sumber yang haram.

Ada orang tanya saya apa hukum nya imam-imam dan bilal yang buat haji atas tajaan 1MDB.

Harap-harap ‘national embarrassment’ yang dimaksudksan oleh Yang Arif itu tidak sampai ke tahap Malaysia digelar sebagai ‘corrupt nation’ oleh komuniti antarabangsa. Memalukan dan terhina.

Negara akan hilang segala-galanya. Tersisih daripada mainstream dan dibuli oleh masyarakat antarabangsa.

Tak payah nak berbangga dengan memiliki bangunan kedua tertinggi di dunia kalau rasuah jadi budaya kepimpinannya.

Kemudian menunggang agama untuk membersihkan perbuatan jijiknya.

Cuba meyakinkan rakyat bahawa sebagai orang Islam percayalah bahawa saya difitnah.

Di bawah punyalah perit rakyat nak dapatkan lesen  penjaja. Ketika Ramadhan ada pihak yang monopoli hak berniaga sehingga menjual semula lot-lot kepada peniaga lain dengan kos berlipat ganda.

Kenapa ini boleh berlaku kalau tidak ada unsur-unsur rasuah?

Kalau ini boleh berlaku jangkitannya akan merebak bagai virus Covid-19.

Tidak terkawal. Apabila ia menjadi budaya ia lebih sukar ditangani sebab semakin ramai yang tersedut ke dalam vicious cycle nya.

Sahabat kontraktor pernah mengeluh. Rasuah semakin sukar dielak. Kalau tak bagi tak dapat projek. Kalau nak bisnes kena buat juga.

Dosa beri dan terima rasuah sama sahaja. Kalau tak kena di dunia terimalah azab di akhirat nanti. Tengok orang lain buat, macam ok je, katanya. Mungkin niatnya baik.

Seorang lagi sahabat kontrak pun selalu beri rasuah. Yang ni lebih brutal.

Apabila ditanya tak risau ke buat benda-benda macam ni.

Nak risau apa semua orang buat. Dah biasa bang. Kita dah saling memahami. Kenapa abang complaint sangat? Abang tak dapat?

Yang tak pandai sorok kena heret ke Mahkamah. Yang mahir, kaya raya. Tiap tahun tunai umrah. Siap beritahu qariah berapa dia belanja pergi Makkah.

Buat tahlil doa selamat sebelum berangkat ke tanah suci macam kenduri kahwin. Sebab dah dijemput kita pun raikan. Tetapi dalam hati bergetar rasa bersalah. Engkau ada?

Apabila pegawai kerajaan pakai barang kemas berharga hampir RM300k ke pejabat, apa yang strike your mind first? Tak sampai hati nak cakap. Kaum wanita memang suka perhiasan.

Waktu kenduri kahwin saya selalu melihat muslimat yang pakai rantai panjang semata-mata nak tunjuk loket walaupun tudungnya labuh. Kalau dah mampu biarlah, buat apa kita sibuk.

Satu lagi saya cuma tertanya-tanya. Ada pegawai kerajaan yang baru pencen duduk banglo dengan kos renovation dekat setengah juta. Bukan JUSA pun.

Kawan saya nasihat jangan buruk sangka. Mungkin harta pusaka. Hati saya bergetar lagi.

Fuad Abdul Rahman

*Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Calon PM Malaysia mesti kuat, bukan ‘boneka’, kata Ku Li

Malaysia memerlukan calon Perdana Menteri yang kuat dan bukan ‘boneka’ yang lemah, selain mudah tunduk kepada tekanan pihak lain, kata veteran UMNO Tengku Razaleigh Hamzah.

Katanya, rakyat perlu memilih parti yang menampilkan calon berkebolehan untuk bekerja selepas diberi mandat menjadi pemimpin dalam memulihkan semua negara selepas serangan Covid-19.

“Calon PM perlu memiliki kekuatannya tersendiri dan bukan seorang boneka yang begitu lemah, tidak memiliki kekuatan jati diri dan mudah tunduk kepada tekanan.

“Jadi, kita nak kepada orang bukan nak isi jawatan tetapi mestilah berkelayakan dan boleh bekerja. Kena kerja, kalaulah kerja satu hari 12 jam, jadi sekarang kita nak orang yang bekerja 20 jam,” katanya menurut Utusan.

Beliau berkata demikian selepas Majlis Perjumpaan Sahabat Amanah Ikhtiar Malaysia (AIM), di Balai Rakyat Bukit Cekati di sini, hari ini.

Tengku Razaleih yang juga calon Barisan Nasional (BN) Parlimen Gua Musang berkata, untuk menubuhkan sebuah kerajaan cekap dan stabil, pengundi perlu membuat pilihan bijak dengan memilih calon terbaik.

“Apa guna kita dipilih sebagai wakil rakyat, kalau kita tak boleh baiki semua ini (keadaan ekonomi)? Jadi kalau kita nak pilih, pilihlah orang yang boleh buat kerja dan boleh menyumbang kepada membaiki keadaan hidup rakyat,” katanya.

Beliau yang lebih dikenali sebagai Ku Li berkata, untuk menubuhkan sebuah kerajaan cekap dan stabil, pengundi perlu membuat pilihan bijak dengan memilih calon terbaik.

Bagi PRU-15 ini Perikatan Nasional mencalonkan bekas Perdana Menteri Tan Sri Muhyiddin Yassin sebagai Perdana Menteri, manakala Datuk Seri Anwar Ibrahim (PH) dan Datuk Seri Ismail Sabri Yaakob (BN).

Sebelum ini, Presiden UMNO, Datuk Seri Ahmad Zahid Hamidi, berulang kali menyebut calon perdana menteri daripada BN adalah naib presidennya, Ismail Sabri.

Bagaimanapun, Pakatan Harapan (PH) dalam kempen politiknya mendakwa Ismail Sabri bukan calon sebenar, bahkan jawatan itu turut diintai Zahid.

Menamakan seorang naib presiden dalam tradisi UMNO sebagai perdana menteri tidak pernah dilakukan sebelum ini kerana jawatan itu sentiasa diisi Presiden UMNO selaku Pengerusi BN, ketika gabungan itu memerintah kerajaan.

Sebelum ini, Pengarah Komunikasi AMANAH Khalid Samad berkata:

“Ini adalah kerana kuasa sebenar tetap berada di tangan Zahid selaku Presiden UMNO dan Pengerusi BN. Maka keputusan tarikh PRU-15 diputuskan mengikut kepentingan parti dan peribadi Zahid.

“Maka episod ini mendedahkan kedudukan sebenar Ismail Sabri, iaitu seorang Perdana Menteri patung atau boneka yang bergerak dan bersuara di atas perintah dan keputusan yang dibuat oleh UMNO pimpinan Zahid,” katanya.


Program Dana Jaminan Makanan PRIHATIN capai objektif: Laporan audit

Secara keseluruhannya, pelaksanaan aktiviti, program dan projek kerajaan telah mencapai objektif yang diinginkan, kata Ketua Audit Negara Datuk Seri Nik Azman Nik Abdul Majid dalam Laporan Ketua Audit Negara 2021 Siri 2 yang dibentang di Parlimen, hari ini (16 Februari 2023).

Pengauditan memberi tumpuan kepada bidang audit utama dan kawalan pengurusan kewangan berdasarkan pemprofilan risiko yang dijalankan oleh setiap kementerian, jabatan dan agensi.

Ini termasuk, Program Dana Jaminan Makanan di bawah PRIHATIN dengan peruntukan berjumlah RM190 juta yang dilaksanakan Lembaga Pemasaran Pertanian Persekutuan (FAMA), Lembaga Pertubuhan Peladang (LPP), Lembaga Perindustrian Nanas Malaysia (LPNM) dan Lembaga Kemajuan Ikan Malaysia (LKIM).

Menurutnya audit prestasi untuk menilai sama ada program, aktiviti dan projek kerajaan telah dilaksanakan dengan cekap, berkesan dan berhemat turut dilaksanakan.

Bagi Siri 2 Laporan itu, tujuh audit prestasi bernilai RM66.862 bilion telah dilakukan, melibatkan tujuh kementerian.

“Secara keseluruhannya, pelaksanaan aktiviti, program dan projek kerajaan telah mencapai objektif yang diinginkan. Namun masih terdapat kelemahan seperti sasaran keluaran dan keberkesanan tidak tercapai sepenuhnya.

“Ini disebabkan kecuaian mematuhi prosedur yang ditetapkan kerajaan dan kurang teliti dalam perancangannya. Sebanyak 22 syor telah dimajukan kepada kementerian dan agensi berkenaan untuk diambil tindakan pembetulan,” katanya pada sidang media hari ini.

Ketika Covid-19 menyerang negara, Kerajaan Perikatan Nasional (PN) pimpinan Tan Sri Muhyiddin Yassin mengumumkan Pakej Rangsangan Ekonomi bagi membantu meringankan beban rakyat dan komuniti perniagaan semasa tempoh pandemik.

Program Dana Jaminan Makanan merupakan salah satu program yang telah diumumkan di bawah pakej tersebut dengan peruntukan berjumlah RM1 bilion.

Program Dana Jaminan Makanan dilaksanakan melalui empat strategi iaitu Pakej Rangsangan Ekonomi Prihatin Rakyat atau PRIHATIN (RM190 juta), Pelan Jana Semula Ekonomi Negara atau PENJANA (RM250 juta), peruntukan kepada negeri (RM100 juta) dan projek pembangunan (RM460 juta).

Bagaimanapun, Nik Azman berkata pengauditan ini hanya meliputi Program Dana Jaminan Makanan di bawah PRIHATIN dengan peruntukan berjumlah RM190 juta.

Pengauditan ini dilaksanakan untuk menilai sama ada pengurusan program telah dilaksanakan dengan berhemat, cekap dan berkesan bagi mencapai objektif yang ditetapkan iaitu memastikan bekalan makanan kekal terjamin dan mencukupi dalam tempoh pandemik dengan menggalakkan pengeluaran domestik.

Pengauditan meliputi dua bidang utama Audit iaitu prestasi program dan pengurusan program Dana Jaminan Makanan di bawah PRIHATIN bagi tempoh tahun 2020 hingga 2021.

Prestasi program dinilai berdasarkan pencapaian output dan pencapaian keberhasilan. Pengurusan program pula meliputi dua perkara iaitu pengurusan perolehan dan penggunaan peralatan.

Pengauditan ini melibatkan FAMA, LPP, LPNM dan LKIM. Pengauditan ini dilaksanakan terhadap enam skop program melibatkan 1,248 projek.

“Secara keseluruhannya, berdasarkan skop pengauditan dapat dirumuskan bahawa pengurusan projek adalah memuaskan yang mana 78% projek telah berjaya disiapkan dalam tempoh ditetapkan.

“Namun, keberhasilan program tidak tercapai sepenuhnya kerana sebahagian projek masih dalam fasa pelaksanaan/belum dimulakan sehingga akhir tahun 2021 yang menjejaskan sasaran pengeluaran hasil.

“Pengurusan program adalah kurang memuaskan dari aspek pengurusan perolehan serta penggunaan peralatan dan menyebabkan manfaat program tidak diperoleh secara optimum oleh golongan sasar,” katanya.

LAPORAN KETUA AUDIT NEGARA 2021 SIRI 2 PENGURUSAN SYARIKAT KERAJAAN PERSEKUTUAN

LAPORAN KETUA AUDIT NEGARA TAHUN 2021: PENGAUDITAN PEMATUHAN KEMENTERIAN DAN JABATAN PERSEKUTUAN

LAPORAN KETUA AUDIT NEGARA 2021 SIRI 2 AKTIVITI KEMENTERIAN/JABATAN KERAJAAN PERSEKUTUAN DAN BADAN-BADAN BERKANUN PERSEKUTUAN


Kes baharu naik semula melebihi 2,000, tiga kematian dilaporkan

Jumlah jangkitan baharu Covid-19 di seluruh negara dalam tempoh 24 jam semalam (Rabu, 19 Oktober 2022), meningkat semula melebihi 2,000 kes setelah turun tiga hari berturut-turut.

Dalam tempoh itu, 2,295 jangkitan baharu dilaporkan berbanding 1,873 kes pada Selasa, lapor Kementerian kesihatan (KKM) hari ini.

Angka itu menjadikan jumlah kumulatif positif Covid-19 sejak 25 Januari 2020 hingga semalam meningkat kepada 4,872,570 kes, dengan 4,811,810 pesakit telah sembuh, termasuk 1,386 yang pulih semalam.

Menurut data laman sesawang Github KKM, daripada jumlah kes baharu itu, 1,664 kes melibatkan individu yang telah menerima suntikan dos penggalak; 440 kes (penerima dua dos); 179 kes (individu tidak divaksinasi); dan 12 kes (individu belum lengkap divaksinasi).

Sementara itu, data laman sesawang KKMNOW pula menunjukkan sehingga kini 24,331 kes masih aktif, meningkat berbanding 23,425 kes yang dilaporkan sehingga Selasa.

Daripada jumlah itu, 23,215 pesakit masih menjalani kuarantin di rumah 23,425 pesakit pada Selasa); 1,072 dirawat di hospital meningkat berbanding 1,022 pada Selasa.

Seramai 44 pesakit dimasukkan ke unit rawatan rapi (43 Selasa), dengan 11 daripadanya memerlukan alat bantuan pernafasan (12 Selasa).

Tiada pesakit yang kini ditempatkan untuk menerima rawatan di PKRC.

Berikut adalah jumlah kes harian setiap negeri semalam, serta kumulatif positif sejak Januari 2020:

Sementara itu, tiga pesakit meninggal dunia akibat komplikasi Covid-19 semalam, termasuk satu kematian di luar fasiliti kesihatan atau brought in death (BID).

Dua daripada kematian dilaporkan di Johor, termasuk satu kes BID, manakala satu lagi di Kuala Lumpur.

Untuk rekod, Malaysia kali pertama mencatatkan kes kematian akibat Covid-19 ialah pada 17 Mac 2020 dan sehingga kini jumlah angka korban adalah sebanyak 36,429 kes.

Daripada jumlah yang dilaporkan itu, sebanyak 7,749 kes adalah kematian BID.


Najib terkejut tak dapat tangguh perbicaraan, permohonan ditolak

Datuk Seri Najib Razak terkejut dengan keputusan Mahkamah Persekutuan hari ini yang menolak permohonannya mengemukakan bukti tambahan dan perbicaraan kes rasuah dana SRC International Sdn Bhd tidak akan ditangguh.

Perbicaraan di Mahkamah Persekutuan yang akan membawa Najib masuk ke penjara jika kekal didapati bersalah dalam kes SRC International kekal akan dibicarakan bermula Khamis ini.

Hari ini, Hakim Mahkamah Persekutuan membuat keputusan tidak membenarkan permohonan bekas Perdana Menteri (PM) itu mengemukakan bukti tambahan melibatkan Hakim Datuk Mohd Nazlan Mohd Ghazali.

“Saya percaya bukti jelas menunjukkan hakim (Mohd) Nazlan (Mohd Ghazali) sangat memiliki konflik (kepentingan).

“Dia sangat mengetahui transaksi 1MDB dan SRC dan oleh itu menganggap mempunyai pengetahuan peribadi mengenai kedua-dua entiti ini.

“Saya percaya para penyiasat SPRM juga menyedari fakta ini, tetapi kami tidak dapat mengemukakan (bukti tambahan).

“Saya harap dalam rayuan terakhir, kami dapat menunjukkan kebenaran perkara itu,” kata Najib dipetik laporan media semasa sidang media di Istana Kehakiman, Putrajaya.

Terpancar kekecewaan di raut muka Najib kerana keputusan tidak memihak kepadanya.

Sementara itu, peguam baharu Najib, Datuk Zaid Ibrahim juga meluahkan rasa kecewa terhadap keputusan Mahkamah Persekutuan yang menolak permohonan mengemukakan bukti baru itu dan tidak membenarkan penangguhan pendengaran rayuan utama selama tiga hingga empat bulan.

“(Kami) simpati penuh kepada Najib dan keluarganya. Tetapi keadilan adalah jalan yang panjang. Kadang-kadang anda boleh mendapatkannya di sini, (atau) anda boleh mendapatkannya di tempat lain,” katanya.

Terdahulu, Ketua Hakim Negara Tun Tengku Maimun Tuan Mat (gambar, bawah) yang mengetuai panel lima hakim dalam menolak permohonan itu mengarahkan pihak pembelaan meneruskan rayuan utama mereka, Khamis ini.

“Rayuan utama akan diteruskan pada hari Khamis ini pukul 9.30 pagi,” katanya.

Empat anggota panel hakim lain yang turut bersidang ialah Ketua Hakim Sabah dan Sarawak Tan Sri Abang Iskandar Abang Hashim; dan tiga hakim Mahkamah Persekutuan iaitu Datuk Nalini Pathmanathan; Datuk Mary Lim Thiam Suan; dan Datuk Mohamad Zabidin Mohd Diah.

Tengku Maimun menegaskan bahawa kes sebegini mesti diutamakan, sambil menambah bahawa masa yang diambil untuk kes ini, terutamanya bilangan tarikh yang ditetapkan bermakna banyak lagi kes jenayah dan tertuduh terpaksa menunggu giliran untuk rayuan mereka didengar.

Mahkamah kemudian menetapkan prosiding rayuan akhir itu bermula Khamis ini.


Kerakyatan automatik dijanjikan Zahid hanya taktik tarik undi

Penganalisis politik dan pemimpin pembangkang mengkritik Pengerusi Barisan Nasional (BN) Datuk Seri Ahmad Zahid Hamidi berhubung janji yang dibuatnya sebagai sebahagian daripada manifesto Pilihan Raya Umum Ke-15 (PRU-15) gabungan itu.

Dalam ucapannya pada konvensyen Wanita BN Ahad lalu, Zahid berjanji BN akan melaksanakan kerakyatan automatik kepada anak-anak daripada ibu rakyat Malaysia yang dilahirkan di luar negara.

Prof James Chin dari Universiti Tasmania Asia berkata taktik mempolitikkan isu sebegitu untuk memenangi undi bukanlah sesuatu yang luar biasa.

“Zahid sedar bahawa isu itu boleh dijadikan isu yang sangat kontroversi. Ia juga tidak membebankan partinya untuk memperjuangkan ini, memandangkan kebanyakan rakyat Malaysia sudah bersetuju bahawa ibu Malaysia harus mempunyai hak yang sama sebagai bapa,” katanya menurut TheSun.

Menurutnya memandangkan parti pembangkang juga telah memperjuangkan perkara itu, ia bukan isu untuk BN membuat janji sedemikian.

Pengulas politik Prof Mohd Tajuddin Mohd Rasdi juga bersetuju bahawa komen Zahid tidak lebih daripada cara lain untuk meraih undi pada PRU-15.

“BN mempunyai 60 tahun selama ini untuk membetulkan perkara ini, namun tidak dilakukan. Ini adalah taktik standard di mana akhirnya, sebuah jawatankuasa akan dibentuk dan kemudian mengambil masa bertahun-tahun untuk membuat keputusan.

“Perkara itu kemudiannya akan berlarutan kepada pilihan raya akan datang sebagai satu lagi ‘janji’.

“Sekiranya perkara ini penting, parti perlu bertindak sekarang daripada menunggu sehingga pilihan raya umum selesai. Mulakan golek bola. Dan juga yang akan mengadakan pilihan raya adalah perdana menteri, bukan Zahid,” katanya.

“Jadi, dengan masa yang ada, BN sepatutnya memperjuangkan isu ini sekarang daripada menunggu,” katanya.

Bagaimanapun, penganalisis politik Universiti Malaya Dr Awang Azman Awang Pawi tidak melihat tindakan itu sebagai manipulasi politik memandangkan ahli wanita UMNO telah bercakap menyokong isu itu.

“Orang seperti Datuk Seri Azalina Othman telah bercakap mengenai perkara ini, menyeru kerajaan untuk bersikap adil mengenainya kerana ia adalah isu hak asasi manusia.

“Malah Mahkamah Tinggi memutuskan bahawa bayi yang dilahirkan di luar negara kepada ibu warganegara Malaysia dan pasangan asing harus secara automatik berhak mendapat kerakyatan,” katanya.

“Ini tidak sepatutnya dilihat sebagai isu politik tetapi untuk apa – isu hak asasi manusia. Kerajaan BN harus menerima sebarang cadangan yang baik untuk menghapuskan ketidaksamaan gender di Malaysia.”


Kes baharu harian kekal di bawah 5,000

Kes harian baharu Covid-19 di seluruh negara dalam tempoh 24 jam sehingga 12 tengah hari tadi masih merekodkan di bawah paras 5,000 kes.

Ketua Pengarah Kesihatan Tan Sri Dr Noor Hisham Abdullah berkata hari ini sebanyak 4,743 kes positif baharu dicatatkan dengan Selangor merekodkan 1,566 kes.

Ini diikuti Wilayah Persekutuan Kuala Lumpur sebanyak 635 kes, Negeri Sembilan (585 kes), dan Sarawak (507 kes), katanya dalam kenyataan hari ini.


Dewan Negara lulus tiga RUU

Dewan Negara hari ini meluluskan Rang Undang-Undang Tabung Angkatan Tentera (Pindaan) 2022, Rang Undang-Undang Mahkamah Kehakiman (Pindaan) 2022 dan Rang Undang-Undang Kanun Tatacara Jenayah (Pindaan) 2022.

Timbalan Menteri Pertahanan Datuk Seri Ikmal Hisham Abdul Aziz ketika menggulung usul perbahasan Rang Undang-Undang Tabung Angkatan Tentera (Pindaan) 2022 berkata pindaan bertujuan memastikan caruman anggota tentera dalam Lembaga Tabung Angkatan Tentera (LTAT) selamat.

Beliau berkata kementerian tidak akan berkompromi dengan mana-mana salah laku berkaitan caruman.

Sementara itu, Rang Undang-Undang Mahkamah Kehakiman (Pindaan) 2022 pula melibatkan pindaan pada Akta Mahkamah Kehakiman 1964 (Akta 91) dalam penyediaan dokumen dan rekod rayuan bebas kertas pada prosiding rayuan jenayah serta mengehadkan rayuan untuk kes-kes interlokutori sivil.

Bagi Rang Undang-undang Kanun Tatacara Jenayah (Pindaan) 2022, pindaan dibuat susulan pindaan Rang Undang-Undang Mahkamah Kehakiman (Pindaan) 2022 yang melibatkan penyediaan dokumen dan rekod rayuan bebas kertas dalam prosiding perbicaraan rayuan jenayah.

Kedua-dua rang undang-undang itu dibentang oleh Timbalan Menteri di Jabatan Perdana Menteri (Undang-Undang dan Parlimen) Datuk Mas Ermieyati Samsudin.

Sebelum sesi persidangan hari ini ditangguh, Mas Ermieyati berkata cadangan mewujudkan sesi pertanyaan lisan bagi Perdana Menteri dan Menteri-Menteri wajar dirujuk kepada Jawatankuasa Peraturan Mesyuarat Dewan Negara dengan mematuhi tatacara yang ditetapkan dalam Peraturan Mesyuarat 73.

Terdahulu, Senator Datuk A. Kesavadas membawa usul itu bagi memperkasa peranan dan fungsi Dewan Negara sebagai pentas Parlimen yang wajar diberi pengiktirafan oleh Jemaah Menteri seperti diamalkan secara tradisi di Dewan Rakyat.

Dewan Rakyat melaksanakan sesi khas waktu pertanyaan menteri (MQT) sejak Oktober 2016.

Persidangan dewan bersambung Isnin. – Bernama


Tikus makan ayam goreng: Lesen premis batal serta-merta

Majlis Perbandaran Ampang Jaya (MPAJ) membatalkan lesen premis makanan yang tular dengan kejadian seekor tikus menjamah ayam goreng dalam pemanas makanan, berkuat kuasa serta-merta.

Yang Dipertua MPAJ, Mohd Fauzi Mohd Yatim berkata pihaknya bertindak mengeluarkan Notis Pengesahan Pembatalan Lesen (NPPL) ke atas premis itu selain menegaskan tindakan sitaan atas kesalahan menjalankan perniagaan tanpa lesen juga akan dilakukan sekiranya premis berkenaan masih beroperasi setelah notis dikeluarkan.

Katanya, pihaknya hanya akan mempertimbangkan permohonan lesen baharu jika semua syarat terutama berkaitan kebersihan dipatuhi sepenuhnya.

“NPPL yang berkuat kuasa serta-merta akan dikeluarkan ke atas premis makanan tersebut selaras dengan tindakan Kementerian Kesihatan (KKM) melalui Jabatan Kesihatan Negeri Selangor, yang telah mengeluarkan Notis Perintah Tutup pada 24 Disember lalu ke atas premis berkenaan.

“Pemeriksaan kebersihan premis makanan dari segi kawasan penyajian dan penyediaan makanan serta kawalan serangga perosak di premis juga dijalankan secara berkala oleh MPAJ.

“MPAJ mengambil berat isu yang telah berlaku ini dan tindakan akan diambil ke atas mana-mana premis makanan yang mengambil mudah tentang aspek kebersihan,” katanya dalam kenyataan hari ini, lapor Berita Harian.

Berdasarkan rekod pemeriksaan lalu, Mohd Fauzi berkata pihaknya mendapati penarafan kebersihan di premis terbabit adalah pada Gred B bagi Jun 2021 dan terbaru pada Januari lalu.

Bagi memastikan tahap kebersihan di premis makanan sentiasa terjamin, beliau berkata MPAJ sentiasa melakukan pemantauan kawalan kebersihan bagi memastikan syarat dan peraturan ditetapkan pihaknya sentiasa dipatuhi.

“Sehingga 30 November lalu, sebanyak 1,057 premis makanan diperiksa dan 259 kompaun telah dikeluarkan di bawah Undang-Undang Kecil (UKK) 9(f) Pengenalan Makanan MPAJ 2007 dan UKK 19(1)(d) Establisymen Makanan MPAJ 2007.

“Justeru, orang ramai juga boleh melaporkan aduan berkenaan kebersihan premis di kawasan MAPJ melalui http://aduan.mpaj.gov.my,” katanya.